url: =A Tanu’ Laamna | Storacles | Bible Universe\nKumpi Herod’s zi Herodias in tuiphumpa John mudah mahmah hi. Sehnel gama thuhilh kamsang pa in, na pasal Philip taisan-a agilo ahau zaw a sanggampa na tenpih pen nu leh pa mawhna ahi hi, ci ngam hi. Agilo kumpinu in John thah nadingin Herod kumpipa zat dingin khensat hi. Khatna ah, John pen thong akiat nadingin bawl hi. Tua khitciangin that in ci-in sawl a, ahih hangin Herod in nial hi. Banghang hiam cih leh John pen Pasian kamsang maan hicih thei a, mipite lungkim loh khak ding lau hi. Atawpna ah Herodias in lampi dangkhat hong ngaihsun hi. Herod suahni pawi bawlsak iin agam sung ulian khempeuh samin, tua lai ah amel hoih atanu Salome amuhnop huai mahmah laamna namte tawh laam dingin gel hi. Herodias in Herod in zuu hong khampian leh Salome kiangah bang deih nahi hiam na deih peuhpeuh hong pia ning cingel ding hi ci-in ummawh hi. Ama upmawh banglian-in hong piang takpi hi. Salome hong laam aman ciangin Herod in sam a, kamciam thakhat thu in pia pah hi: “Nong nget khempeuh, ka gam phel khat dongin nang kong pia ding hi” ci hi. Mark 6:23. A zahtak huai mahmah lengla te in kumpipa thusiamna pahtawina khut abet laitak un, numeinu in adeihna ngen dingin hong kisa ta hi. Tuiphumpa John lutang dalkuang sungah hong pia in ci a anget ciangin aza khempeuh in lamdang sa-in kigaih liang uh hi. Herod in zong tua ngetna pen lamdang salua mahmah hi, tua laitakin azahtak huai mahmah lengla ulian tengin abangci dawn tam maw, ci-in ngak ciat uh hi. Pia ngam kei leh ginalo akicih ding lau ahih manin utlo pipi-in va la un ci-in thupia hi. Tua ni lian mahin avanglian kamsangpa John lianbek thong sungah kingawng tan hi. Hih banga nu leh tanu kikop-a kumpi thuneihna tawh Pasian mite akibawlsiat a khatvei na hilo hi.\n1. Laisiangtho lui ah nu leh tanu kikop a, Pasian mite abawlsia dang kua te hiam?\nKumpi Masate 18:13. Jezebel in Topa' kamsangte a thah lai-in Topa' kamsangte mi za khat, sawmnga sawmnga-in leihawm sungah seelin, __________ an leh tui tawh ka vakna thu ka topa tungah hong kigen nailo ahi hiam? Kumpi Nihnate 11:1. Ahaziah' nu Athaliah in a tapa a sihna a theih ciangin amah kipanin kumpi innkuan khempeuh thatsak hi.\nPhawk Ding: Laisiangtho Lui sungah Jezebel leh atanu Athaliah te in sak leh khang Israel leh Judah kumpi gam sung tengah gamhtat takin uk uha, Pasian mite milim bia dingin zawhthawh thu tawh sawl uh hi.\n2. Mangmuhna 14 sunga vantungmi nihna tangko in bang hiam?\nMaangmuhna 14:8. Tua ciangin vantung mi a nihna in hong zui a, “A Lian __________ khuapi kicim, kicim! Amah a huk a lanna leenggahzu, mi khempeuh tungah pia-in khamsak a, gimna thuaksak hi,” a ci hi.\nPhawk Ding: Mangmuhna 14 sungah akin mahmah thupuak thum om-a tua te Zeisu hong kumkik ma-in leitung bup azelh kul hi. Hih lesson sungah anihna thupuak en ding hihang. Pasian ii mawhsak Babylon thu om hi, ahangin Babylon in a kihhuai khamtheih lenggahzuu mipawl khempeuh dawnsak hi, ci hi. Hih lesson ah Catholic leh Protestant thu um te tungah thupuak ahihna thu ih sin suk ding hi. Hih vantungmi nihna thupuak pen eite khempeuh in ih it Zeisu kiangpan ahih lam phawk ni. Zeisu ii mungtup bel in hong gum ding leh thupha hong pia ding cih ahi hi, tua ahih manin na lungsim Ama thumaan alut nadingin hon in.\n3. Mangmuhna 17 ah Pasian in Babylon koici limciing sak hiam?\nMaangmuhna 17:18. Na muh numei pen __________ kumpi khempeuh tungah ukna a nei khuapi ahi hi,” hong ci hi.\nPhawk Ding: Laisiangtho sungah numei pen Pawlpi cihna ahi hi. Mangmuhna 12 sungah agen mah bangin numei siangtho pen Pasian’ pawlpi maan ahi hi. Numei hoihlo pen Laisiangtho tawh kituak lo pawlpi cihna hi. Eite in hih acim [fallen] numei in kua hicih ih telcian thei hi, bang hang hiam cih leh Mangmuhna 17:18 ii gen Mangmuhna akigelh laitakin tua numei in a uk laitak hi. Leitung ta-angthu in milim bia Rome ci a (Luke 2:1) amah in a ukna, akhuapi, leh athuneihna papal Rome [pope] ap hi.\n4. Babylon pen papal Rome hicih kician-a gentheih nading Mangmuhna 17 sungah adang aom lai hiam?\nMaangmuhna 17:3. Kha Siangtho tawh kidimin ka om a, vantung mi in gamlak mun khatah hong tun'pih hi. Tua lai-ah, a tungah min hoihlo nam __________ a dimin a kigelh ganhing a san khat tungah numei khat a tu ka mu hi. Tua ganhing in lutang sagih leh ki sawm a nei hi. A. Numei in Pasian gensia (aneu 3). B. Numei in adupsan leh a-ausan puan silh hi (aneu 4). C. Numei in Nu kici hi (aneu 5). D. Numei in apaktat tanu te nei, tua te zong akicim[fallen] mah (aneu 5). E. Numei in misiangthote bawlsia, thatlum hi (aneu 6). F. Numei in "mual sagihte" tungah tu hi (aneu 9). G. Numei in "leitung kumpite" khempeuh uk hi (aneu 18).\nPhawk Ding: Genkolhna khempeuh papal Rome tawh kituak khin sitset hi. A phualpi in Rome gam sunga om—“mual sagih tunga kilam.”A-ausan [scarlet] puan pen Cardinal te puantual hi a, pope in zong vaithupi mahmah te ah adupsan [purple] silh zel hi. Roman Catholic pawlpi in, Middle Age hunlai-in leitung kumpite khempeuh uk uha, misiangthote zong ka bawlsia mah uh hi, ci uhhi. (Papacy in Pasian gensia-in khial tatak mah hi cihna Lesson 13 na enkik in). Pasian in limciinga agenkhol tawh kituak sitset hi—akicim nu ahi pawlpi pan in akicim a tanu te in langpan ahih manin Protestants kici hi. Hih Father James A. O’Brien gen phawk in: “Acianlai Nu kici Pawlpi [Mother Church] pan apusuak Catholic ahilo khempeuh in [Saturday ni ta’angin Sunday ni] tang paisuak uh hi.”1\n5. Mangmuhna 13 leh 17 aa sapi te bangci saikak ding?\nMaangmuhna 13:1. Tua __________ tuipi sung panin ganhing khat a hong pusuak ka mu hi. Tua ganhing in ki sawm leh lutang sagih nei a, a ki sawmte tungah lukhu khat ciat om a, a lutang sagihte tungah min hoihlo khat ciat a kigelh hi. Maangmuhna 17:3. Kha Siangtho tawh kidimin ka om a, vantung mi in gamlak mun khatah hong tun'pih hi. Tua lai-ah, a tungah min hoihlo nam tuamtuam a dimin a kigelh ganhing a san khat tungah numei khat a tu ka mu hi. Tua ganhing in lutang sagih leh ki sawm a nei hi.\nPhawk Ding: Mangmuhna 13:1-10 sunga leh Mangmuhna 17 sunga sapi akibang ahi hi. Rome thuneihna gen nuam uh ahi hi. Mangmuhna 17 in gam ukna anei (sapi) leh atunga tuang pawlpi (numei), biakna[pawlpi] leh gamvai kikopna ding thu pulak hi. Mangmuhna 13 in zong sapi nih kipawlin biak ding hong gumgaw tang sawl ding cih gen hi. Mangmuhna 17 sungah agen mah bangin, amasa sapi in “apaktat numeinu ii nu” thuneihna tawh kibang hi. Hih thusinna in anihna sapi kua hiam cih zong hong hilh ding hi.\n6. “Babylon” cih kammal koi pan hi a, akhiatna bang hiam?\nPiancilna 11:4, 6, 7, 9. Tua ciangin amaute in, “Hong pai un, leitung buppi-ah eite i __________ gawp lohna dingin ei-a' dingin khuapi khat bawlin, a dawn in vantung a ban ding tausang khat lamin, eite' minthan'na ding khat bawl ni,” ci uh hi. 6 Topa in, “En un, amaute minam khat hi uh a, amaute khempeuh in kampau khat nei uh hi. Hih pen amau' sep ding a kipatna bek ahi hi. Tu-in sep dinga amau' vaihawmte amau-a' dingin hi thei nawnlo ding hi. 7Hong pai un, amaute khatlekhat' thugen a kitheih lohna dingun eite paisukin amau' kampau va kitukalhsak ni,” a ci hi. 9Tua ahih ciangin a min Babel kici hi. Bang hang hiam cih leh Topa in tua munah leitung khempeuh' kampau kitukalhsak hi. Tua lai mun panin Topa in leitung khempeuhah amaute a thehthang hi.\nPhawk Ding: “Babel”leh “Babylon”cih khiatna-in “buaigawpna” cih ahi hi. Hih min pen milim bia te’n tuicin tunkhit a Babel Tausang alamhna pan vua hong piangkhia ahi hi. Tuicin in atup zawhloh ding asang mahmah-a alamh sawm uh ahi hi. Ahih hangin Pasian in kampau buaigawp sak a, a maban uh zom thei nonlo uh hi. A nungciangin milim bia leitung kumpi Babylon hong khangkhia a Pasian mite bawlsia hi. Mangmuhna sunga “Babylon” cih pen biakna maanlo kumpi gam hi a, khalam Pasian' Isreal mite ii gal cihna ahi hi.\n7. Pasian in Babylon a koici dan hi ci-in gen a, Ama mite paikhia dingin sam hiam?\nMaangmuhna 18:2-4. Amah nakpi takin kiko a, “A Lian Babylon khuapi kicim, kicim! Tu-in dawite' kua suak khinta-in, kha gilote' omna suak khinta a, a kihhuai, a muhdahhuai vasa namkim in omna-in neita uh hi. * 3Bang hang hiam cih leh ama hukna __________ mi khempeuh dawnsak a, leitung kumpite tawh paktat a, ama hukna hangin leitung sumbawlte in a hauhlawh uh hi,” a ci hi. * 4Tua ciangin vantung panin aw dang khat ka za a, “Keima mite aw, a mawh gamtatna-ah kihel kha-in a gimthuakna thuakpih khading na hih manun hong paikhia un.\nPhawk Ding: Pasian in Babylon a cimzo hi dawite leh khagilote inn asuak zo hi ci hi. Amawhna lianlua ahih manin kisusia ding hi ci hi. Pasian mite manlangin Babylon pan hong paikhiat kul hi, tua hi kei leh Babylon gimna daan tawh siakhawm ding uh hi.\n8. Babylon in a zuu leitung mi khempeuh kham sak ahih manin Zeisu in mawhsak den hi, tua zuu in bang hiam?\nMaangmuhna 17:4. Tua numei in puan a dupsan leh a ausan silh a, kham, suangmanpha, leh kep kibawl kizepna a __________ tawh a pumpi dimin kizem a, a paktatna hangin a kihhuai a nin mahmah nate a dimin a omna kham hai khat a tawi hi.\nPhawk Ding: A zuu hai in zuau bulom tawh kidim (Paunak 12:22), ahih keileh amaanlo thuhilh-in mite khalam mittaw sak hi. Hiah akhemna namte tawm gual suk leng:\nA. Thukham Sawmte akim-in lenlo (lesson 6 en in)\nB. Sunday ni nipi dingin bawl (lesson 14 en in)\nC. Kiguuksimna, laksimna um (Lesson 3 en in)\nD. Nuntaaknakha (soul) si theilo hi ci (Lesson 9 en in)\nE. Hell sungah a tawntunga ka-ang (Lesson 10 en in)\nF. Mawhna te mihing siampipa tung sut lai (Lesson 13 en in)\nG. Tuiphum maanlo (Lesson 11 en in)\nH. Kamtuam sang (Lesson 23 en in)\nA dahhuai tatak thu in Babylon ii thuhilhna asan khit uh ciangin a khalam mit uh mialin Laisiangtho gen thumaan tatak telzo nonlo uh hi, bang hang hiam cih leh akhial a upna (doctrines) te un amau te khim hi.\n9. Hun nunung ciangin sapi kua in panpih ding hiam?\nMaangmuhna 13:11, 12. Tua ciangin leisung panin a hong pusuak ganhing adang khat ka mu hi. Tua ganhing in tuu bangin ki nih nei a, a kampau zia pen gulpi kampau tawh kibang hi. 12Tua ganhing masa a omna mahah ganhing masa' aana khempeuh zang a, a liamma a __________ tua ganhing masa pen leitung leh a tunga om mi khempeuh, aana tawh a biasak hi.\nPhawk Ding: Kithakhauh sak in! Mangmuhna 13 sunga sapi nihna in United States of America ahi hi. Ahihna thu te lungngai leng:\nA. Hong pusuahkhiat hun.\nPasian in (Mangmuhna 13:10,11) sungah hih sapi hong kahtoh sawngin amasa sapi sidek takin liamma nei ding hi ci hi. United State of America hong kahtoh hun pen papacy [pope] thuneihna abei hun, kum 1260 acin, 179 8 kum ahi hi. 1776 kum in America in suahtakna ngah hi. 178 7 kum ciangin constitution kipsakna nei, 179 1 teh the bill of rights kikipsak, 179 8 kum ciangin leitung gam thahat khat iin kiciamteh hi.\nB. Leisung pan in hong pusuak hi.\nIh sinsa mah bangin, tui sung pan hong pusuak kumpigamte (sapi te) cih pen mi tam namun agen nuam hi a (Mangmuhna 17:15 ) , leisung pan cih tawh kilehbulh hi. U nited States pen mi tawm, mi kithengthahna pan a hong piangkhia ahih manin hih thu tawh kituak linlian hi\nC. Tuuno bangin kii nih nei hi.\nGenkholhna ah tuuno pen Zeisu limla hi a, kii in thuneihna limla ahi hi. Kii gol nih te in Protestant thumungpi ahi America kiphuhna—gamvai leh biakna suahtaakna lim ahi hi. Gam phutcil te in Europe gam panin biakna leh gamvai bawlsiatna pan suahtaakna dingin ataikhia uh ahi hi. Tua manin amaute in gamvai leh biakna suahtaakna na bulphuh uh hi—“kumpi omlo gam ki-ukna leh Pope omlo biakna.”\n10. Genkholhna tungtawnin, America ah nasiatak a kikhelna bang hong piang ding hiam?\nMaangmuhna 13:11. Tua ciangin leisung panin a hong pusuak ganhing __________ khat ka mu hi. Tua ganhing in tuu bangin ki nih nei a, a kampau zia pen gulpi kampau tawh kibang hi.\nPhawk Ding: Gulpi banga kampau cih pen United States in Satan huzapna tawh gam phutcil Protestant te' bulphuh pawlpi leh gamvai kigawmlo ding cih thu hong lumlet ding uha, biakna thukham hong bawl ding uh hi. Ut leh utloh thu hilo in amau deih banga bia dingin hong gumgaw sawl ding uh hi. Amang nuam lo te vanzuak vanleina tawh gawt ding uha (aneu 16, 17) atawpna ah that ding uh hi (aneu 15).\n11. Hun beikuan ah, thunei thum kipawl a Pasian mite ado ding kua teng hiam?\nMaangmuhna 16:13. Tua ciangin gulpi kamsung, ganhing kamsung, leh a manlo kamsangpa' kamsung panin __________ tawh a kibang kha gilo thum a hong pusuak ka mu hi.\nPhawk Ding: Gulpi in Satan hi a (Mangmuhna 12:9), milim biate khutzat-a nei-in nasem hi. Mangmuhna 13:1-10 sunga sapi pen papacy ahi hi. Kamsang maanlo Mangmuhna 16 sunga acih pen thu-um akici America aom Protestant te hi a, Mangmuhna 13:11-17 sunga kii nih nei tuuno tawh kibang anung cianga gulpi banga kampau acih pen tawh kibang hi. Hih in vangliatna anei “nalamdang lianpi” leh “ganhing masa omna-ah nalamdang bawltheihna ding thu ngah ahih manin a nalamdang bawlna tawh leitungah a om mi khempeuh khem hi...” Mangmuhna 13:13,14. (Mangmuhna 19:20 sunga kamsang maanlo thu agenna tawh na saikak khawm in.)\n12. Hih akibang hetlo kipawlna [thum] te hong kipumkhat takpi mah diam?\nMaangmuhna 16:14. __________ pen dawite' kha hi a, na lamdang a bawl uh hi. A Vanglian Pasian' Ni hong tun' ciangin gal a do dingin leitung gam khempeuhah a om kumpite a kaikhawm dingin a kuankhia uh hi.\nPhawk Ding: He! “Pasian in hong kipumkhat ding uh ci hi. Phawk dingah Pasian mite do-in khemna nasepna ah amau te hong kithukhat ding uh hi. “Avanglian Pasian galdona ni lianpi” cih in gulpi in numei suan te tawh kido cih (Mangmuhna 12:17) sunga kigen tawh thupiang akibang hi.\n13. Hih hun beikuan ah akipawlkhop theih nadingun bang lampi hong zang ding uh hiam?\nMaangmuhna 16:14. Tuate pen dawite' kha hi a, na lamdang a bawl uh hi. A Vanglian Pasian' Ni hong tun' ciangin gal a do dingin leitung gam khempeuhah a om kumpite a kaikhawm dingin a kuankhia uh hi. Maangmuhna 13:13, 14. Tua ganhing nihna in na lamdang __________ bawl a, mi khempeuhte' muhin van panin leitungah meikuang nangawn a kiasak thei hi. 14Ganhing masa omna-ah na lamdang bawltheihna ding thu ngah ahih manin a na lamdang bawlna tawh leitungah a om mi khempeuh khem a, namsau tawh a si ding zahin a kisat liamsa hinapi a nungta lai ganhing pahtawina ding milim khat a bawlna dingun a gen hi.\nPhawk Ding: Hih hun bei kuan-a kipawlkhop nadingin dawigilo te huhna tawh nalamdang lianpipi bawlin, leitung bup phial khemin ngah ding uh hi (Mangmuhna 13:3). Mangmuhna 18:23 in, “Nang bumna in leitung minam khempeuh lam pialsak khin hi,” ci hi.\n14. Hun beikuan ah Pasian mite khemna ah apuk loh nadingun bangin dal ding hiam?\nPhawk Ding: Pasian mite in Laisiangtho tawh na khempeuh sittel ding uh hi. Amaute in nalamdang te leh thu kihilhna te dawimangpa kiang pan maw Pasian kiang pan cih sittel sitset ding uh ahih manin kikhem zolo ding uh hi.\n15. Tuni-in Pasian in Ami te amuanhuai abaanglai Ama pawlpi ah Babylon pan a taikhia dingin hong sam hi. Babylon ah na omlai uh leh ama mawhna ah kidiahin ama thuak gimna na thuak ding uh hi, ci hi. Noah hunlai-in Pasian in a suahtaakna ding vua agelsak tembaw sungah mihing giat bek lut a, adang teng khempeuh si uh hi. Tuni-in Pasian in suahtaakna tembaw mah bangin abaanglai Ama pawlpi hong phut a, mi awn tampi lut khinta hi. Zeisu in “Nang leh na innkuanpih te tembaw sungah hong pai un” (Piancil 7:1) ci hi. Tuni-a Topa hong sapna, “Awleh” na ci ding hiam?”\nUSA leh Rome Bangzahta iin Thahat Hiam?\nMangmuhna 13 sungah agen mah bangin, hun beikuan ciangin papacy leh United State hong kikopin leitung bup in sapi abiak nadingin hong bawl ding uh hi. Hih bang asem zo dingin acingtaak mah uh hiam?\nTu-in leitungah papacy in biakna—gamvai ah a thahat pen hong hita hi. Leitung gam khempeuh phial in Vatican ah pailai mi leh pailai zuum nei kim phial uh hi. Gam khempeuh in zahtaak mahmah uha muak ciat uh hi. Former U.S.S.R. leader Mikhail Gorbachev genna ah, “Europe Nisuahna lam gamte ah tu sawnga thupiang te khempeuh leh leitunga ama kihelna gamvai akipan vai thupi khempeuh ah Pope hanciamna lo-in bangmah piang theilo ding hi.”1 Kumza khat bei ma-in leitunga biakna khempeuh kigawmkhawm-a papacy makaihna nuai ah aom theihna dinga angimna atangtun theihna dingin pope in leitung mun tuamtuam ah vial 50 val bang zin khinta hi.\nTu-in America pen gal lam thahat pen leh huzap anei pen gam hi a, “Leitungah a thahat penpen gam [America] mah hilai hi.”2 “Leitung bupa piang vai thupi khempeuh America ii thuneihna tawh kikhensat ding hi.”3 Laisiangtho genkholhna in United State of America leh papacy khut hong kilen ding ci-a kitel tak a agenkholh tu-in leitung thupiang te in kipanpan khinta hicih kitel takin hong lak hi.\n1 Toronto Star, March 9, 1992, p. A-1.\n2 “The UN Obsession,” Time, May 9, 1994, p. 86.\n3 Jim Hoaglad, “Of Heroes ...,” The Washington Post, August 21, 1991, p. A-23.


timestamp: atn

url: =Kawlgam Journal Editor khat azumkhan sungah kithatlum ~ ZD :: ZOMI DAILY\nposted on 17 April 2017 at 1:07 am Lomkholna: Myanmar, News, Sawltak, Yangon\nMyanmar, Yangon khuasung Puzuntaung Township sungah Journal Editor khat kithatlum cih News Eleven panin kiza hi.\nPuzuntaung thukhenzum geinai aom Building 208 ii inndawl khatna ah akihong ahi “The Iron Rose” kici Journal hawmkhia te ii Editor pa aki thatlum ahihi. Aminpen Wai Yan Heinn kici khat hi a, Journal Office sungah temtawh aki dawtlumsa in kimu cihi.\nHih Journal Office tawh akizom in aomte’n agimnamsia za uh ahih manin, Sunday ni in Wai Yan Heinn ii anu apa te zasak uh a, tuapan in Sunday zingsanglam in Editor papen asisa in aom ahihlam ki mukhiapan cihi.\nKawlgam ah tuibuahbawi “Water Festival” ahihtawh Journal Office pen kikhakcip a, Office inndeigei aom te’n asipa ii anuleh apa te zasak uhhi.\nAnu apa te atun ciangin kongkhak hong uh a, asungah Ko Wai Yan Heinn pen asisa in tutphah tungah kimu cihi.\nTemtawh tutna tungah aki dawtlum hi a, banghun in aki dawtlum cihpen kitheilo ahih manin Yangon Police te’n hihvai tawh kisai in akansan laitak cih kiza hi.\nKawlgam sungah mi kithat pen hongtam semsem a, ahi zongin athu amantaktak pen ki kankhiazo ngeimello hi. Hihvai zong pawlkhatin Naypyidaw tungleh vengziau khading hi ci’n Comment apia pawlkhat omkhin a, Kawlgam Police te nasep pen kimuangzonai mahmahlo hi.\nRead also: Yangon Airport ah Sitni khat thautawh kikaplum ~ ZD\nMidangdang akithat te genloh, U Ko Ni nangawng zong athu tudong siangthei mahmahlo hi. Hih Journal Editor kithatzong bangciang Myanmar Police te’n hongtun uhdiam? ZD Sawltak #zomidaily\nPrevious: Easter Sunday Message: Na dam hiam? Zeisu in Dammaw hongci hi ~ Sia Pau Khai\nNext: Kum 2017 April 15 ni a ZCD zumpi Tedim ah CEC kamkup thukhensatna


url: =Tulaai leitung Thuthang Tuamtuam Updates September 4,2014\nØ India Leitang tung bulphuh in Bangladesh, Myanmar leh Asia gam teng ah nasia gamtaangding, Terrorist seemding in kipawlna muanhuai kaphut khinzo a , hih kipawlna phuhnading in kum 2 sung sawt ci in Al-Qaeda Makaaipi Ayman Al-Zawahiri in minutes 55 asau thugenna Video khat September 4, 2014khah khia ahihman in India gambup I mimal lakpan 15% apha India kumpi te leh Kawlgam te lau khia mahmah uhhi. Ayman Al-Zawarihi agenbehna ah Biakna tawh kisai gaaldona adoding a akithawi ci ahihman in Syria leh Iraq gam a ISIS te gaaldodan tawh kizawitawn ahihman lau huai kan laai hi.\nØ India gamte ukna sung lam Pakistan tawh gamgi Kashmir Rajouri ah Mopawi bawl aciah pawisiim mi 50 leh Mo tegel tuanna Bus pi September 4,2014 ni in tuikhang in tumnelh a mi 4 bek gaalkaap ten hongkhia man in adangteng si maw hing cih kitel lo in tui in taai mang hi.\nØ Liberia gam sung a micimawh huh apai ahi Massachusetts state, USA gam ateeng Dr Rick Sacra kum 51 Ebola natna in lawh leuleu a September 4,2014 niin zato ah akibawl laaitak ahihi. Amah peen USA gammi Ebola natna angah a 3 na hi a adang nihte damkhin ta uhhi. Africa gam ah tuniciang mi 1,900 sikhin ta a, 3,500 in natna athuak laaitak ci in WHO te in genkhia uhhi.\nØ October kha ciang South Africa gam Cape Town khua h Nobel minphatna ngah Lumai Siampi Desmond Tutu I kum 80 cinna suahpawi nasiaktak kibawlding a tuamnun a kihelding in Tibet Lumai Siampu mah leh Nobel minphatna ngah ahi Dalai Lama asapleh China tek holhthawhna tawh South Africa ten Visa pianuam September 4 ni in Lumai Dalai Lama in genkhia hi. Kazawlpa suahpawi paikhalo hita maw ci khakun ngeungau hi.\nØ French gamte in Russia gamte zuakding a thukimna aneihsa uh Gaaldona Tembawpi nihte lak ah khat tukha sung Russia gam kipuakding hinawpin Russia te Ukraine gamsung a agamtatna huhau in Piantit ten kheelkik in puaknaailo photding September 3, 2014 ni in khensat uhhi.\nØ Britain gam Wales ah NATO pawlpi te in thukikupna nasiatak in aneih laaitak uh hia, ISIS te leh Ukraine sung Russia te vaai namphilphial kawmsa in nasiatak kikum ngenngang uhhi. ISIS vaai ah President Obama in alawmte pawlzawt a cimangsak veni aw cikawikawi hi. Britain PM David Cameron inbel hih ISIS tevaai ah kami te pawlkhat amat uhhang Vanlamtawh do kasawmkei abullpi taktak Syria gamhi in tua nuaileeng cizaw hi. Ukraine vaai ah NATO in avui atang akisam bangbangtawh gaalmaai samaai ah Ukraine huding ci in September 4 ni in thukimna khat ngah uhhi. Tuaban ah Britain leh US ten Russia gawtna apiak uh athak liklek September 5 niciang ongtaangkokhia ding uh ci uhhi.\nØ Tuasia khia mahmah Malaysia Airline te in mipuakding ngah hak sasimsim ta uh ahihman in mi ngahtheih nading leh milungluut theihnading in Vanleeng tuangding te thutuamtuam dotna dawnna bawlsak kipanta ci in September 4 ni in taangkokhia uhhi. Dotna tampi aomte kawmkaal ah alamdang khat in nasihkhit ciang bangseemnuam cih dotna ahihi.\nØ Kawlgam President U Thein Sein leh Germany Prime Minister Angela Merkel te September 3, 2014 ni in kituammuh uha, PM Merkel in 2010 kum kawlgam kiteel laaidan in 2015 kumciang Zuau kheem nawnkei tapeuh unla icitawmte alungkimna uh bang in nahum in thu maan na leh cihtak na khahsuak ngeikei inmaw ci in President U Thein Sein abil anuai sakkhit ciang Germany ten sum tamtampi tawh onghuh pahnung acih leh PU Thein Sein in OK lah Ok Lah ci san biaibuai hi.\nZomiDaily te thusiamna tawh Thutang ading Fund Rise na ah ongpiakhia akua mapeuh leh ongpia laaiding kheempeuh tung lungdam mahmah hi. Akua maciat ongkihel kim un ci in zong kong zaw lailai hi. Donation bawlnading anuai ah……


url: =GZA, Zomi Maikai le Kipumkhatna ~ Zam Thuam :: ZOMI DAILY\nposted on 24 September 2016 at 3:04 pm UTC+9:30 Lomkholna: Article, GZA, Zamthuam\nGlobal Zomi Alliance hong piang lian ciang a kinial masa pen in Zomi bup a huam takpi hiam cih hipah zen hi. A kibuaipih khat in a min mahmah hi pah hi. Min pen i nu i pate in hong phuak lian pen i min taktak hi in, ahih hang min dang tampi kinei thei hi. Nang le nang na kipiak tawm, na lawmte in hong itna tawh hong sapna, cih pan kipan tampi hong om ding hi.\nZomi mipi te ahih leh abuai pih taktak un, innkuan sung nuntak nop ding bek hi a, minam min cih le minamvai cihpen kam-uih nulna sangin a tamzaw lo kinial mawkmawkna ciang a a nei za ah sawm sagih kim hilel hi. Tua mite pen minam cihsangin a biakna uh tawh a kisai pawlpi tawh a limbuai zaw vive hi lel hi. Annekna hi kei ci in a buailo vive hi mawk uh hi.\nTua in bang tawh hong nungzuih hiam cihleh na makai cihuh Biakna makai vive hilo maw hong ci uh hi. A kikhopna pawlpi sung le a biakinn sung pan a pualam a kantan zolo a lungsim hi cih ding hi pah hi. Kipawlna in bang ciang huamhiam cih pen a khiatna na khiat zahzah nang ading a huam hi a, na khiatkhialh leh hong kihilhhilh man nawnlo in hong kipaisan phot zaw kha ding hi.\nNasem dingin kalsuan hong kipat peuh ciang Zomite kinialthu in makaite in ama ading palai aih kei leh tangmi ahih le ahih loh hong hipah takpi hi. Zomi te pen i buai masakna in makaipa, founder pa cih hi ci in mitampi in gen khin hi. Tua buaina le kinialna mah kiza masa hi. Makai cih in bang hiam cih a khiatna khiatdan kibanglohna pan a kipan hi ding hi.\nMawsi pen makai ahi hi. Aungsan zong makai ahi hi. Barack Obama pen makai hilo hi. Gam lutang ahi hi. Makai cih pen kitello a, mipite in hih pen i makai hi ei ci in a lungsim tawngpan a sanuh mite ahi hi. Gandhi pen India suahtakna makaipipa kici napi ama khut sungah bang panmun mahmah a om kei hi. Panmun gol penpen letna in makai hong pia hi tuanlo hi.\nKammal zatzia khel ding kisam ding hi. Miman makaipi cih sangin minam lutangpi cih huaizaw hi. Kipawlna cihpen kikaihkhop tawmna hilo in a kikaikhawmte kigawmtuahna hita hi. Makaih ding zong kuamah na utlo kha thei ding hi. Simbeng zong kimcitciat tangzang kiguan cih pen tulaitak kitelkhial hi. Atangzang kiguan hi bek in makai kiguanlo hi.\nGZA panmunlente tawh theihna kibang siamna kibang zong om lai ding a tuate ading buaihuai thu hilo hi. Amaute siamna a va gal-et thei ciang mipi pawlkhatte in hih thute telhuai ka sa hi. Hih nih khitciang a cianlai mipite ahih leh kamtamlo ding uh a, bang kinialbualbual na hi uh hiam ci in lungneu mahmah ding hi.\nLunggulhna kibangtak in mailam kum bangzah ah hi ci ni cih lametna lian ( Vision) neihzawhlohna in a tunga kinialnate hong piangsak hi. 2008 kum in Post Eden Drive kici kum 100 project a kibawl laitak in Chin State bup lungdam in kinialna omlo hi. Dr Do Sian Thang makaihna hilo hi kici peuhmah lo hi. Grand Strategy a cih pen hileh kilawm kasa hi. Tua khat nei in mipite tung lakkhia thei leng tua in kithutuakna hong pia thei ding hi.\nKipumkhatna cih in kithukhatna hilo a, thu kituaklo tampite’ nasepkhop theihna hizaw hi. Kinialna pen kitotna hilo a, kilemlotna zong hipah lo hi. Kipumkhatna i cih in kinialna tampi tawh a hoih pen ding nasep khop theihna kici thei ding hi.\nMipi hizahta thukimna le muakna tawh a kipan khia GZA in kipumkhat zawhlohna cih thulu pen nusiat huai ding hi. A kipumkhat thei, nasem khawmthei teng kalsuan kholhkholh ding hi zaw hi. A phawk masa sa in hong nungdelh ding ahi hi. Zing tho zolo khat ngak in vai tampi kipelhsak hun hi nawnlo hi. A tangpek teiteite zong tangpek sak ding hi lel hi. Mipi panpihna omlo in Minam ding zolo hi. Mipi in koi pen a man le a muanhuai hiam cih a khentel theihna ding hun piak ding bek kisam hi. Aman kei leh damdam in hong mial ding a hong bei lel ding hi. Phukpai sese kullo hi.\n(Kumpi te nasep nagawn mipi sungpan journalist ten a muh bangin a gelh mang bangmah in ka theihna kicinglo pi tawh ka muh bang in kong gelh mang hi.) Zam Thuam\nPrevious: USA, Washington State sungah thaukikapna piang, mi 3 si, adang 2 liam ~ ZD\nNext: Lai sim manphatna ~ T. Sawm Lian


url: =Lungphona hangin Yangon aom Thai Embassy ni 3 kikhak :: ZOMI DAILY\nposted on 28 December 2015 at 11:30 am Lomkholna: Myanmar, News, Sawltak, Thailand\nIh zakzaksa ahi Thai gamsung ah British gammi 2 akithahna hangin mat athuak Kawlgam mi 2 tepen Thai thukhenzum panin sihdan pia uh ahih manin Kawlgammi te ki lungkim hetlo hi. Banghanghiam cihleh athak taktakpen Kawlgammi te hilo kici hi.\nHibang in thumanlo tawh Kawlgammi 2 sihdan akipiak ciangin Kawlte hehmahmah uh a, muntuamtuam ah lungphona kinei kawikawi hi. Thai vai tawh lungphona tamlua ahih manin Yangon aom Thai Embassy pen nithum sung zumkhakding cihzong Embassy pan tanglo khia uhhi.\nHihvai hangin pawlkhat in Yangon aom Aung San Suu Kyi ii innmai nangawng ah lungphona vanei uhhi. South Korea aom Kawlgammi te’nzong Thai Embassy mai ah lungphona nei cih kiza a, Mandalay ahzong lungphona in khuaimei vakna kinei cih kiza hi.\nSihdan akipia Kawlgam mi 2 te ii vai hoihtak hong kancian sak un ci’n Myanmar President Thein Sein inzong zasak cih VOA in genkhia hi.\nThai leh Kawl te pen tangtawng pekpan in kilemna sangin kisiatna tamzaw ahih manin, hihvai Thai te’n bangci bangin hongsem uhdiam cih mipi ki lunglut tek hi. ZD Sawltak #zomidaily\nThai thukhenzum ah tuni 24 December ni in Kawlgammi 2 sihdan kipia cih Channel News Asia pan kiza hi. Hih Kawlgammi 2 tepen Zaw Lin leh Win Zaw Tun minnei hi uh a, Thai gamsung Koh Tao Resort Island tuikulh tungah British gammi 2 te kithahna vaihang in sihdan akipia ahihi.\nBritish gammi asi mi 2 tepen kum 24 aphapan David Miller leh kum 23 aphapan Hannah Witheridge te ahi uhhi. Hih tegel pen lawmki ngai hi a, Koh Tao Island tungah asisa in 15 September 2014 kumin ki mukhia hi. Anumei pen akithahma in kibuan phot hihtuak hi.\nHihvai pen anawngkai simkhat hileh kilawm a, akigendan ahihleh hih Kawlgammi te ih thahtaktak hilo kici in Kawl te hehmahmah uhhi. Athat taktakpen Murfia mingongtat te kici a, ahi zongin tua athak taktak te leh Koh Tao tuikulh neite kizopna om ahih manin, misi te aluang akimuhkhiat ciangin Kawlgammi 2 te aki ngawh cihzong kiza hi.\nThukhenzum ah agenna ah hih athat tepen Kawlgam mi mah hiding hi, banghanghiam cihleh asinu Witheridge ii DNA leh Kawlgammi te kep asinu ii van ahi mitlimlang leh Phone tetawh DNA kibang hi cihi.\nAhi zongin Kawlgammi te ii sitni pa in hihpen hoihtak kancianna omlopi in Kawlgammi te aki ngawh ahih manin, Azukhan Appeal bawlding cihi.\nHihbang in thumanlo tawh sihdan kipiak pen Kawlgam mite hehthei mahmah uh a, Yangon aom Thai Embassy mai ahzong lungphona neihsawm cih kiza ahih manin, Security hoihtak kikoih cihzong Kawl thuthang tepan kiza sawn hi. ZD Sawltak #zomidaily\nPrevious: Sengam ah ta khatbek neihkhuan “One Child Policy” beitading\nNext: GZA pan hopihna ~ December 2015


url: =Topa’ hoihna pan Topa’ dikna ah Justification azom :: ZOMI DAILY\nposted on 6 December 2014 at 10:06 am Lomkholna: Article, Biakna, SuanghDal\nTopa’ hoihna pan Topa’ Dikna ah\nLai Siangtho sungah Topa hoih hi, midik migilote tungah nitang khuavak, guahtui le huih a kibangin pia hi na ci hi. Hih Topa’ hoihna bulphuh in lawpphawn thuhilh sya kitam mahmah hi. Tua bek hi loin, Lai Siangtho sungah Topa Siangtho hi zong na kici hi. God is holy. Topa siangtho ahih manin biakna khempeuh in sianthona thu hanciam ciat uh hi. Hih mun ah Christian te in Buddish te bang ih pha kei dek liang uh hi. Topa siang tho ahih manin a siangtho lo peuhmah in gupna ngah lo ding hi, cih bulphuh in lauphawn thuhilhsya kitam mahmah hi.\nTua banah Topa in thukhen ding hi, “God is Judge” cih na cian gen zawkan lai hi. Hih thu tawh kisai pen kigina hilh nawn lo hi. Topa’ hoihna bekbek bulphuh in, damzo, hauzo, gup ngahzo a ci pawlte le Topa’ sianthona thukham sawm (the Law) bekbek a bulphuh biakna syate in a kisap lai khat uh pen Topa’ thukhenna thu ahi hi. Topa Siangtho ahih manin nitawp ni ciangin nakhempeuhte’ tungah thukhen pelmawh ding hi. Topa hoih ahih manin a mite tangdingin Jesuh Khrih tawh thu ong khen sak khin zo hi.\nTua ahih leh Topa in thukhen leh bangci khen ahi hiam? Thumaan thutak tawh khen hi. Tua ahih leh mawhnei nang le kei Pasian in bangci bangin ih thu ong khen sak thei nawn ding ahi hiam? Koi bangin migilo nang le kei midik ong tangsak thei ding ahi hiam? Pasian tungah kuamah in thu nei zo lo hi. Ahi zongin Pasian in thukhenna maan zang lopi in mimawhte dik uh ciai ci-in hong mawk bawl lo hi. Diktanna pen a mawkna in a kingah hi lo a, a lian mahmah manh piakna tawh a kilei ahi hi. Tua pen Jesuh Khrih bekin lei zo ahih manin eite in Jesuh Khrih ih up ih san kul hi. Hih thu tawh kisai in Lai Siangtho ih sim ciangin tangmi (representative) cih kammal kimu thei hi. Pasian in a tapa khat neih sun ahong piak dongin leitung mite tungah ahong itna ahong lah kul hi.\nPasian in thukhen nadingin a Tapa Jesuh Khrih zang hi. Mawhna le Dikna tawh kisai ah tangmi cih kammal zangin Lai Siangtho in thukhen hi. (1 Cor 15: 22; Rom. 5: 12-19). Mawhna thu ah tangmi Adam. Dikna thu ah tangmi Jesuh Khrih ahi hi. Thuhilhkikna 25: 1na ah thu kineihna a om ciangin thukhen zum in a thumaanzaw pa pen dik hi ci ding a, a khialzaw pa pen daan pia ding hi, na ci hi. A dik mi dik, a mawh mi mawh cih ding ahi hi. A maan bangin khen ding hi. Lai Siangtho sungah migilo pa diksak in, midik pa a mawh sak thukhenna pen Topa in deihlo hi, na ci hi (Paunak 17: 15). Tuamah bangin, mimawhte sumgolh tawh khahkhia a, midikte a mawhsakte in gimna ngah ta hen, na ci hi (Isaiah 5: 23).\nHih thu tawh kisai in Job in hih bangin gen hi. Thumaan tawh thu a khen Pasian mai ah kua suakta zo ding hiam? Na ci hi (Job. 9: 2). Mihing banga a ninte sung panin a siang a dik mi hong piang lo ding hi, ci hi (Job 14: -4; Rom 3: 10-12). Job nangawn tungah Pasian in hih bangin na gen hi. Kei a thutang loin nong seh a, nang thutang kisa-in kei hong mawh sak na hi hiam? Na ci hi (Job. 40: 8). Late laigelh pa in Pasian pen thutangin a khenpa hi a, migilote tungah a heh den pa hi na ci hi (Late 7: 11). David in, Topa aw, na thugenna ah nang na thutang a, thu na hong khenna ah pauna ding bangmah omlo hi na ci hi (Late 51: 4). Pasian in thumaan thutak tawh thu ong khen ding ahih manin mihing’ ta kuamah suak ta lo hi. Pasian in a hun ka sehsa ni ciangin thu a maanin ka khen ding hi, ci sawnsawn lailai hi (Late 75: 2). Tua ahih manin Laigelhsyapa in, “Na nasempa, thu hong sit kei in. Banghang hiam cih leh nangma mai-ah mihing a dikzo kuamah omlo hi” na ci hi (Late 143: 2).\nPrevious: ZAM Thupuak :: 07 December 2014\nNext: Tuang Thawn Mung (Tualzang) in Kawlpi Inn pan hong nusia


url: =Kumpi Masate 10 | Siantongluan\nKumpi Masate 10\nTu-in Sheba kumpinu in Topa min tawh kisai-in Solomon minthanna a zak ciangin thudotna haksate tawh amah a ze-et dingin hong pai hi.\nAmah nungzui honpi, a namtui nate a pua kalaohte, kham tampi, leh suangmanpha tampi tawh Jerusalem-ah hong pai a, Solomon kiangah a tun ciangin amah in a lungsima om khempeuh Solomon tungah a gen hi.\nTua ciangin Solomon in ama dotna khempeuh dawng hi. Kumpipa in ama tungah a gentel theihloh, haksa lua a sak bangmah omlo hi.\nSheba kumpinu in Solomon pilna, ama lamsa a inn,\na sabuai-ah a an, a uliante omzia, leh a nasemte etna, a puante uh, a an piate, leh Topa biakinn-ah a piak meihal biaknate khempeuh a muh khit ciangin lamdang a sa mahmah hi.\nTua ciangin amah in kumpipa kiangah, "Ka gamsung panin nangma thu leh na pilna ka zak a kigen thute man mahmah hi.\nKei hong pai-in keima mit in a muh mateng a kigente ka um kei hi. Ahi zongin alang zong kei tungah hong kigenlo na hi a, na pilna leh na daupaina in ka zak thute vuknelh hi.\nNa zite a hampha mahmah hi a, na mai-ah ding tawntungin na pilna a za hih na nasemte zong hampha mahmah uh hi.\nNang tungah lungdamin Israel kumpi tokhom tungah nang a hong koih Topa na Pasian in thupha ngah ta hen! Topa in Israel it tawntung ahih manin nangmah in thutang leh thuman na sepkhiat theihna dingin amah in kumpi-in nang hong bawl hi," a ci hi.\nTua ciangin amah in kumpipa tungah kham talen za leh sawmnih, leh a namtui nate tampi tak, leh suangmanphate a pia hi. Sheba kumpinu in Kumpi Solomon tungah a piak hih banga a tam a namtui nate hong pai ngei nawnlo hi.\nTua thamloin Ofir panin kham hong pua Hiram teembaw honte in Ofir panin cingsing leh suangmanpha tampi tak hong pua uh hi.\nTua ciangin kumpipa in cingsingte Topa biakinn leh kumpipa innkhuamte, lasate-a dingin laia lasakna leh harp lasakna-in bawl hi. Tuni dongin tua bang cingsing hoihte hong tungkik ngeilo, kimu ngei nawnlo hi.\nTua ciangin Kumpi Solomon in citna tawh ama tungah a piak banah ama deih a nget khempeuh zong Sheba kumpinu tungah a pia hi. Tua ahih ciangin amah leh a nasemte a gam uhah a ciahkik uh hi.\nTu-in sumbawlte leh sumbukte, Arabia kumpi khempeuh leh gamsung a ukte tung panin a ngahte banah kum khatin Solomon tungah a tung kham a gihna pen talen za guk leh sawmguk leh guk ahi hi.\nKumpi Solomon in a kiseek kham tawh kibawl lum lianpi za nih bawl a, lum khatah kham shekel za guk bei hi.\nTua ciangin amah in a kiseek kham tawh kibawl lum za thum bawl a, lum khat ciangin kham mina thum bei hi. Tua ciangin kumpipa in Lebanon Tulak Inn a kici sungah tuate koih hi.\nKumpipa in saiha kumpi tokhom a lian khat zong bawl a, kham hoihpente tawh tua tokhom zut hi.\nKumpi tokhom in kahlei cial guk nei-in, kumpi tokhom nungah bawngno lutang khat om a, a tutna pang tuakah ban ngakna omin ban ngaknate pangah humpinelkai nih ding a,\nkahlei cial gukte mong ciatah khat ciat a om humpinelkai sawmlenih ding hi. Kumpi gamsung khat peuhpeuhah tua tawh a kibang kibawl ngeilo hi.\nKumpi Solomon tuidawnna haite khempeuh kham hi a, Lebanon Tulak Inn sunga om haite khempeuh kham citak hi a, khat zong ngun hilo hi. Solomon hun lai-in ngun bangmahin kingaihsun lo hi.\nBang hang hiam cih leh kumpipa in Hiram teembaw honte tawh Tarshish teembaw honkhat tuipi-ah a pai nei hi. Tarshish teembaw honte kum thumin khatvei hong pai-in kham, ngun, saiha, zawngmaw, leh utongte hong puak zel hi.\nTua ciangin Pasian in ama lungsim sunga a koih ama pilna a ngai dingin leitung mi buppi in Solomon omna zong uh hi.\nAmaute khempeuh in letsong, ngun leh kham tawh kibawl nate, puante, myrrh paknamtui, a namtui nate, sakolte, leh la-sakolte, a kumkumin tampi tak hong puak uh hi.\nTua ciangin Solomon in leengte leh sakol tung tuangte khawm hi. Amah in leeng tul leh za li leh tuanna sakol tul sawm leh tul nih nei a, amah in tuate, leeng khuapite leh Jerusalem-ah zattawm dingin a koih hi.\nKumpipa in Jerusalem-ah suang bangin ngun olsak a, amah in shefelah theithek sing bangin taamtak sing tamsak hi.\nSolomon sakol lakte Egypt leh Kue pan hi a, kumpipa sumbawlte in Kue-ah a man pia-in tuate ngah uh hi.\nEgypt panin leeng khat ciangin ngun shekel za guk, sakol khat ciangin za leh sawmnga-in kingah hi. Tua ahih ciangin kumpipa sumbawlte in Hit kumpite leh Syria kumpite khempeuh tungah zuakkhia uh hi.


url: =Tuzawh kum 50 sung Zomite Khapi or Space tung i kahzo diam? :: ZOMI DAILY\nposted on 11 September 2019 at 6:47 pm Lomkholna: News, Thomasmung, Zomi\nNung July 23, 2019 pen USA te’ Apollo 11 Spaceflight tawh Khapi (Moon) tung atun zawh uh kum 50 cin na hi ta aa, pawi leh thu kikupna pen ka nasepna ah nopci takin kibawl in, tualai ah ko Department ah agol pen Secretary of Commerce- Mr. Wilbur Ross, Director of USPTO -Mr. Andrei Iancu, NASA Administer- Jim Bridenstine, NASA Astronaut Paul Richards, American Numei lak pan Space tung akah masa pen NASA Astronaut Kathryn Sullivan te leh Ulian tampi hong kihel uh aa, thu genna, thu kikupna te nopci takin nei uh hi.\nUS Federal Kumpi khut nuai aaom Tu laitak nasepna department ahi USPTO – Department of Commerce leh NASA te pen Khapi tung leh Space tung tun theih nading na tampi semkhawm uh aa, tutung kikupna te ah tua teng mah pualaak khia uh in, thupi thei mahmah hi. Tua lai ah Kawlgam mi lak pan kei zong va kihel kha thei ing.Tua lai tak ka ngaihsut na sungah ka phawk khat thu in ei Zomite sung pan zong tu zawh kum 50 sung Space tung i kah/tung zo diam cih ahi hi.\nUSA gam om Zomi khangthak te sung pan Scientists/Engineers tampi kiom hen la, US Kumpi NASA khawngah nasep ngah in, tua Zomi Scientists/Engineers te lak pan in Astronauts pawlkhat om zo leng Khapi tung leh Space tung tun zawh nang lampi hong hi dingaa lunggulh huai mahmah kasa hi.\nNASA Astronaut suah theih nang bang teng kisam?\nAmasa in NASA ah nasep ngah ding mah hong kisam masa pen ding aa, NASA pen US Federal Kumpi Department 15 te lak ah akihel lian loh hangin, US Federal Kumpi ii “Independent Agency” khat hi aa, US Kumpi pa (President) in Administrator khat koih in direct in len hi. US Federal kumpi nasep te dan mah in NASA ah zong nasep ngah theih nang pen hamsa mahmah in competitive mahmah hi. US Federal kumpi sung nasep ngah zawh nading akisam te: https://www.facebook.com/thomas.mung.1/posts/10160431683630078 ah kisim thei hi.\nNASA Astronaut suah theih nang akisam (Qualifications) teng:\n1) Engineering, Science (e.g. Physics, Biology), Mathematics khat peuh peuh tawh Bachelor degree khat neih kul hi.\n2) NASA ah nasep ngah phot in Scientist/Engineer khat suah phot ding kisam hi.\n3) Astronaut tawh kisai professional experience kum 3 sung neih kul hi.\n4) NASA’s astronaut physical examination awn (pass) kul hi. Gentehna – mit tha hat kul aa, I tun zong san kul hi. Tua bek thamlo in thuak manglang zong kul hi.\n5) Vanleng hawl hun (pilot-in-command time on jet aircraft ) atawm pen nai 1000 neih kul hi.\n6) Astronaut tawh kisai Training tuamtuam kum tampi sin kul lai hi.\nNASA Astronaut khat suah zawh nading kum tampi mah asin khit zawh ciang in NASA te vaihawmna tawh International Space Station ah kah to in nasem uh hi. Astronauts te pen Space tung akah kei uh leh atam zaw Training kah uh aa, NASA ii mission tuamtuam te ah huh in sem uh hi. NASA te in kum 2030 ciangin MARS tungah Astronauts te va khah sawm uh hi.\nUSA tung Zomi te lak pan pilna siamna nei mipil tampi kiom ta aa, US kumpi sung leh Company minthang tampi te leh mun tuamtuam ah na sem kiom ta hi. Zomi khangthak te lak pan Scientist/Engineer lam kiom to to in US Federal Kumpi sung nasem i om toh toh ding kilunggulh aa, Khapi tung, Space tung ciang akah zo Zomite i hih nang Topan thupha hong pia ta hen. Thomas On S. Mung ( Thomas Mung Guite) Washington D.C September 10, 2019\nPrevious: Makai leh lawm le gual (Makaih Pilna) ~ Lian Muan Kim\nNext: Germany, Hamburg khuapi aateeng Pu Cin Khan Thang in hong nusia ta


url: =Aki zattheihna mun tampi om (Silica Gel) ~ Job Cinpi :: ZOMI DAILY\nposted on 14 October 2018 at 9:04 am Lomkholna: Article, JobCinpi\nAki zattheihna mun tampi om ~ Job Cinpi\nLim sunga na muh bangin van khatpeuh na lei ciangin a sungah na mu kha zel ding hi. Mi pawlkhat in a kizatna a hang thei lo uh a, zat nading dang thei loin ninbung sungah pai zoau thei uh hi. Pawlkhatte in nektheih lah hi lo cih thei sam uh hi. Ahi zongin mi pawlkhat in nekkha le’ng sih theihna hi, ci-in lau ngaihsut uh hi. Nek dinga kibawl hi lo ahih manin nek loh ding mah hi pah hi. A diakin muh peuhpeuh a ne thei naupangte muhna le khoih theih nading munah koih kei le’ng hoih ding hi.\nHih lim sunga na kitunte pen moh sung, khedap thak sung le van pawlkhatte sungah kimu thei hi. Hihte na muh ciangin ninbung sungah pai pahpah kei zaw in. Na zat nading a hoihna mun tampi om hi. Hihte pen a sungah Silica Gel Bags a kici a tangno teltal pawlkhat om ding hi. Tua a tangno teltalte pen a kizattheihna mun tampi om hi. A sung-ate cih hangin balkhiat lakkhiat kul tuan se lo hi. A kitunsa mah bangin zat ding hi lel hi. Hihte pen na a keusak thei nam khat ahi hi.\nA kizattheihna hi bang ahi hi.\n1. Na vanzatte, sungah kiguang thei hi. Gentehna, numeite adingin kizep kipuahna bawm, bung, cihte ah kikoih thei hi. Hih na koihna hangin na vanbawm sung a nel lo dinga keu den pah ding hi. Ap-kai, cihte on lo dinga natna lungnote zong dal zo uh hi. Gim namsia zong phatuamsak hi.\n2. Tui sungah phone kiasak kha cihte zong hihte tampitak na neih leh antang sunga diah sangin hoih zaw lai hi. Tampi naneih ding kisam beka tampi na neih leh ip sungah na phone tawh koih kawm in. Na phone sung a nel khempeuh keusak kik ding hi.\n3. Innkuan maante le khanglui man cihte na hon koih gawp manin khat le khat kimat uh a, a Colour te kok gawp ding hi. A hang pen a nel tawh a kisuk khak man ahi hi. Tua bang a pian loh nadingin na maan koihna bawm sungah zong kikoih thei hi. Pawlkhat in maan bawm nei lo uh a, khat le khat thuap-in plastic khat sungah guangkhawm thei uh hi. Tua bangte sungah zong kikoih thei hi. A nel khempeuh hup uh a, keusak uh hi.\n4. Mawtaw sung lam a maibuk maan nuai ah zong kikoih thei hi. Guah zu, vuk kiat hun ciang mawtaw man a sung lam nelsak lo hi.\n5. Manzaihna na puak ciangin a bawm sungah zong na koih thei hi. Na manzaihna nel loin keu den ding hi.\n6. Khamul kiatna na zat ciangin sawt a kizat theih nadingin milkiatna na koihna muhah na koih thei hi.\n7. Khual na zinkei zongin na vankoihna Bag te sungah na koih leh a gim namsia nawnlo tuam ding hi.\n8. Kham le ngun na koihna ah zong kikoih thei hi. A nel khempeuh hup ahih manin na kham na ngunte a mel kidangsak lo tuam ding hi.\n9. Tuh ding khaici na koihna ah zong kikoih thei hi.\n10. Laidal deihtakte koihna ah zong na koih thei hi.\n11. Sawtpi na nek ding zatangte na koihna, aasi na koihna bungte sungah zong kikoih thei hi.\nNa koih koihna munah a ip tawh koih inla balkek kei in. Lungdam, Job Cinpi (Zomi Laisim Nuamte)\nPrevious: Dr. Chin Do Kham zahtakna leh Phawkna – 2018 Khuado\nNext: Lia Lun Deih Cing phawkna ZIS ah keinei ding


url: =Ka phawkkhak velval kanu kam – 1 :: ZOMI DAILY\nposted on 18 November 2014 at 2:42 pm Lomkholna: Article, Paukhankap\nTansawm kah ding ciangin sangkong kihon ma-in kalawmte tawh Camel Mual ah Antang thungen dingin pai-in zan ( 2 ) leh sunlangh An ngawn in thu kagen uhi. Ka om loh kal in kalawmte inn ah hong hawh in Kanu in kalawmte kiang ah,\n“En…an mah na ngawlh khak ding uh lau a, lo-kho in na mah sem tanghtangh hi ve hang… ci-in ka nu’n gilkial a kaom ding hong luah pih!”\nKhatvei nitak vakna pan lawmte tawh gualnuam in inn ciah ding ka phawk pak kei hi. Ka phawk ciangin zingsang ak masa akhuang hi ta-in, tua leh kei zong ka ciah vilvel hi. Inn ka tungciangin ka inn uh meei na taang lai-in ka pate zingtho bat si ka ci hi. Kongkhak ka hon ciangin kanu kahlei gei ah meikhuat dee in atut sa-in na lu susu a,\n“Nongciah theihlo ciangin innlak ah mipeuh tawh kitawng in aliam sa khawng in nong tung tam..ahi kei leh zukham in mi inn khat peuh, lamdung khawng peuh ah a giaksuak ding nai tam ci-in Napa tawh ihmu thei lo-a hong ngaksuak hi ung,” hong ci!\nCollege kah ciangin lawmngaih khawng ki nei in lawmte tawh nuam kisa mahmah hi. Tha khat thu in ka lawmngaih nu in hong khen vat hi. Lawm ngai lua in an ne zolo, tui dawn zo lo-in kal khat sung bang ka om khit teh Kanu in,\n“Mi dang te’ i cih pen hidan mah hi, hong taisan ziau thei, hong nusia thei uh, zong hong mangngilh thei lai…tua bang peuh tawh ki lungneu sak le cin bangci bangin ka tha uh hong khek zo ding nai a,” hong ci!\nInnpan in sum zongin mun gamla pi ah kapai hi. Sum haksat manin innlam tawh ka ki thuza pahpah zo kei a, kha ( 2 ) in khat vei mothersdaykhawng bek innlam ka hopih zo hi. Kanu in ka hopih ciangin,\n“Kap aw…sum nong khak zo kei zongin hong hopih tanghtangh in! Nong hopih loh asawt ciangin adam lo khawng na hi tam, ahi kei leh lamkal khawng peuh ah mi gilo khat peuh tawh kituak in tua te’ sat in zato khawng peuh a lum na hi kha kei tam ci-in, ngaihsut loh ding teng ngaihsun kha in, ihmut theih loh lawh in, an nane zo kei zel ingh” hong ci!\nInn ah hi leh kal khat in khat vei khawng sa leizawh ding pen haksa mahmah a, kha khat in khat vei zong nekzawh ding haksa lai hi. Kanu ka hopih sim in,\n“Bawi aw…na gil akial hiam……. an na ne nai hia tun, bang meh peuh bawl zel nai vua… gilkial ngeungau aa na om ding mahmah patau pen ingh… na gilvah in an ne in maw,” ci-in Kam hong vaikhak den tawn tung lai! Paukap 10 October 2011\nPrevious: Vondeih Kep Ding – 1 (Pau Khan Kap)\nNext: Happy Thanksgiving Day ~ Piangno\nRakhine vai ah guptuam neilo in a langnih phattuam na dingin sem ding ci-in Kofi Annan in gen


url: =Lungsim hoih nei ni ~ Deih Tung :: ZOMI DAILY\nposted on 13 July 2015 at 10:36 am Lomkholna: Article, Deihtung\nLungsim hoih nei ni\nLeitung nun tak na ah ah ei bek a ki om hi lo a, midang tam pi tak tawh a ki teeng khawm a hihi. Tua a hih man in ei a ding bek ngaih sun, ei a ding a hoih nak leh sem in midang te phawk kha lo cih dan pen hoih dek lo hi. Ei a ding a hoih mah mah hang in midang ta ding in a hoih het lo thu khat peuh peuh pen ngaih sut phat huai thu a hihi. Mailam hun a ding thu khual na nei in hun sau pi a ding, khang thak te a ding dong in ngaih sun khol a, thu leh la ih vai hawm ding hun a hi ta hi.\nKa zak ngei thu khat hong gen kik leng…hunkhat lai in seh nel gam ah khual zin mi khat om hi. Nisa in lah zah tuan lo, a sik na seh nel in lah zah tuan lo a hih man in hih khual zin pa pen gim mah mah in a tui puak teng lah bei khin a hih man in adang hong taak mahmah ta hi. Sau vei khop khat a pai hang in lah tui om na dan ding ki gal muh thei vet lo in a ngaih sut na teng bei phial mawk hi. A hi zong in sau vei khop khat hong pai khit, si dek ta ing, si nuam ta ing a cih hun a tun teh a khua dak leh a muh tawp na ah tui pam na, tui dip na khat ki gal muh ci-e ciai hi. Hih khual zin pa zong tua tui om na a ki gal muh na lam zuan in hong pai pai in hong nai sem sem a tua tui phual hong tung ta hi. Tua tui khuk a tun tak teh tui pam na gei ah tui hai khat a dim sa in na ki koih hi. Khualzin pa zong tua tui dawn pah ding ci in la a, a dawn sawm lian leh a gei ah lai ki at khat mu ciit ciat hi. Tua lai ki gelh tung ah “Hih tui na dawn ma in hih tuipam na sung ah hih tui thun suk phot in la,tua khit teh tui dim in, na kham khit teh hih hai sung ah nang nung a te a ding in tui a dim sa in koih kik in” na ki ci hi. Hih lai a ki gelh pen hih dang tak lua a si dek khual zin pa a ding in ngaih sut huai mah mah in lungka mah mah hi.Banghang hiam cih leh hih tuipam nate pen leisung tawng a tui vot kil kel ih dip toh theih na ding tuipam na sung ah tui tawm khat thun suk phot kul se se hi. Tui ih thun suk khit teh tui ki dim thei pan in tui deih zah zah ki ngah pan hi. Hih khual zin pa zong hong lung ngai ngai a, a zen zen in tui dawn pah nai kei hen la, tuipam na sung ah tui buak suk in a tui teng a bei teh a tui lah ki dim thei tuan kei mawk leh hih khual zin pa dang tak in si ding a hih lam tak ki thei hi. Dawn pah hen la hi leh lah tua tui vot kil kel pen dawn khanawn lo ding leh a ma nung ah a pai ding te a ding in tui ki dim thei nawn lozel ding ahih man in alung ka in bang ci hih zaw ding ka hiam ci in hon ngaihsun sun hi. A dang tak lua ta a hih manin bang bang hi leh sih leh sih ci in tua tui om sun sun hai khat pen tuipam na sung ah hong thun suk a, a tui teng a thun suk khit teh tua tui a pam na tawh a pam leh tui hong pai bua bua in tui vot kil kel dawn in nak pi tak in tawl dam in nuam mah mah hi. Tui dawn dawn in a kham khit phit phet teh a tui thawl ah tui dim in, tua tui hai ah zong tui a dim sa in nu sia in tua khit teh a khual zin na zom kik pan hi.\nHih khual zin pa din mun ah nang leh kei a om hi leng bang ih cih ding hiam? Hih lai ka at kawm in ka phawk khak thu khat hong om hi. Ka sang kah lai in ka om na inn veng ah inn kuan khat om uh a,tua inn kuan te pen mihau khat in a inn ah mawk om sak in a huang sung a sing kung, a tuam tuam te puah sak hi. Hih inn kuan te in zong mihau pa cih bang bang in gam ta uh a hih ma in mihau inn nei pa zong a lung kim hi. Tua inn kuan te in mihau pa huansung ah be nam tuam tuam, vaimim, sing kung tuam tuam, pak hoih no no suan in tawl khat sung nuamsa mah mah uh hi. Nikhat ni tak teh mihau pa in ahuan puah te bang a ci hiam ci in thu a kan sim leh hih inn kuan te in zuuhuan in zuak uh cih thei a hih man in mihau pa zong heh mah mah in tua inn kuan te tung ah va pai in heh pih na tawh ka inn ah zuu na huan nawn kei un la zuu zuak na in na zang kei un va ci hi. Mihau pa in tua bang a a va cih tak teh tua inn kuan te zong khasia in mihau pa in hong deih nawn lo hi cih lam in la uh a hih manin tua mihau pan inn pan pai khiat ding hong khensat uhhi. Hih mihau pa inn pan a pai khiat ma un huan sung ah a ciin sa uh, be, vai mim,nek theih tuam tuam te khem peuh pen susia mang in tua khit teh pai khia uh hi. Mun khat unau sanggam te kiang ah va bel uh a, tua mun lah lem lo a hih manin a om na ding uh om lo in buai mah mah uh hi. Hih bang in om na ding om lo in buai mah mah uh hi cih mihau pa in a theih teh heh pih huai sa in samkik a, tua inn kuan te zong mihau pa inn a, a om na lui mah vuah hong pai kik uhhi. Tua inn pan in a pai khiat ma un a huan sung vuah a ciin sa be,vaimim, nek theih tuam tuam teng susia mang khin uh a hih man in a mau a ding in nak pi in sup na lian pi khat a hihi. Heh theih na ding lah om lo in a inn kuan un ki siik mah mah uh a, huan sung hoih tak in a thak in puah kik in kum khat sung nek leh dawn tawh buai mahmah uh hi.\nHih ka gentak teh mite tua ci uh ka cih na hi lo in ih nung ih mai a ding thu ngaih sut huai ka cih nop na a hihi. Hih inn kuan te in aom na pan a pai khiat ma un a huan sung a om teng bang ci suk siat uh hiam cih leh ka om na inn veng teng a om bawng teng a huan sung ah khah mawk a hih man in be, vai mim leh nek theih tuam tuam pen a vek in bawng te in nai khat sung khawng in netum uh a hih man in bang mah om nawn lo hi. A zen zen in a pai khiat ma un tua bang in hih lo in lung sim hoih tawh a mau a nek khak loh ding uh hang in a nung vua omte a ding in nusiat hi leh uh a mau a ding mah a hihi.\nLai ka gelh kawmkawm in ka phawk khak thu hong tam to semsem leh ki lawm sa ing. Ih neu lai in sang ih kah lai sang ah lai a kisin khat ka phawk kha hi.Kum pi pa ta khat khual zin in a vak leh pi tek khat in haikung khat a suan lai tak mu a hih man in kum pi pa ta pa in pi aw bang hang in hai kung no suan na hi hiam? Nang lah na kum tam in na tek ta a, nang lah ne kha nawn tuan lo ding pi a bang na deih na tawh hih bang in suan mawk na hihiam? Ci in kumpi pa tapa in adot tak teh pi tek nu in “hih pen kei a ding in suan ka hi kei a, ka tu ka ta te a ding in a suan ka hihi” na ci hi. Hih thu te ih lung ngaih teh ih nung sang a ding in bang teng nusiat ding ih hi hiam?Mikhat in gim pi in sem in a khua nung a te a ding in thu khual na tak pi tawh nasem cih mawk pen mawk ngaih sut pak leng a hai vai tawh ki bang lianghi. A hizong in a hai vai hi lo a, thu khual na a nei thei lo nang leh kei in hai vai a sa ih hihi.\nKa khua vuah ka inn uh pen ka khua sung vuah a hoih pen zong a hi kei hi. A lian pen zong hi lo in a tamman pen zong a hi kei hi. A hi zong in ka nu leh ka pa in ka khua uh pan a ki gam lat mah mah na gam sung pan sing ki tawm in a hoih thei pen in ka inn uh na lam uh hi.Ka nu leh ka pa in hong gen kik teh ka sam uh a kang baih na a hang pen hih ih inn sing ding te gam la pi pek pan sidek liang a ka puak puak na uh hi hong ci thei zel zel uh hi. Bang hangin inn lianpi pi, a hoih no no inn na lam mawkuh hiam cih leh kei leh ka sang gam te a ding, a tateng uh ading hong ngaih sut na uh a hihi. Inn hoih sung ah om zo kei leng ka ta te hong nungak, hong tangval khia le uh mai zum ding uh hi cih hong thei uh ahih man un sih lang phial mah in inn hoih na ki tawm uh a hihi. Mai lam thu khual na nei uh a hih man in a mau khua ul kai te pha mawhsa lo zah dong in a ta te hong khual na uh thu pi ka sa lua hi.\nMangkang gam leh gam min thang te ah zineih ding ciang in neih leh lam bang zah nei hiam ci in ki sit ma sa in neih leh lam a neih na tawh ki zui in zi nei thei ta mah in cei a ki cih ciang bek in kum pi in zi neih khuan pia pan cih thu ih za za hi. Bang hang hiam cih leh mai lam a ding nun tak khua sak zia ding ki gin kholh na a hihi. Mipil min thang te in a gen gen uh thu in bang hiam cih leh mihing te pen ih hauh ding, ih zawng ding, ih pil ding,….cih te pen ei leh ei in ki thei khol kei ta se mah leng mikhem peuh ih sih ding tel tak in ih ki thei tek hi na ci uh hi. Mihing a ih pian nak leh ih sih ding lam tak ih ki thei hi.Tua a hih leh ih sih khit teh ih zi ih ta te, ih sang gamte, ih kim ih kiang a ding in bang teng nusiat ding ih hi hiam? Ngaih sutkholhhuai mahmah hi. Sih ding lam tak ih kithei a, a hi zong in ih sih khit teh ih nunsiat ih inn kuan te a ding in bang mah ih ngaih sut sak kei hi. Tua dan hi nawn lo in mai lam hun ah ih sih khit dong in ih inn kuan a ding, ih gam a ding in na hoih ih nusiat ding hun hi ta hi.\nLeitung ih nuntak sung in na hoih ih sep te pen leitung ah a hoih tawh hong ki thuk kik kei phial zong vantung ah letsong ngah ding lam tak a thei ei Christian te ih hihi. Tua bangin kham lu khu ngah ding lam tak ki thei ge gu na pi hang in lei tung ih nun tak sung in na hoih sem lo, thu khual na nei lo a ihom mawk mawk leh bel vantung gam tun teh letsong sang ding pawl hi lo zaw in khutbet na tawh a muak ding lam pawl ih hi kha ding hi. Ih nun tak sung in ih kha a ding zong na sem kawm in ih nung ih ma, ngaih sun diam diam thei leng cih ka deih na bul pi a hihi.\nPrevious: Na tate na it leh thu hilhin, lam maan zuihna thuak sak in\nNext: Pa te’ Zaleenna (Father’s Rights)


url: =NASA in Mars Leitung san ah khuahun tawh kisai thusin ding Mission khah\nMAVEN, Mars leitung san kiimvel ding in kikha khia,\nNASA in Mars ah khuahun tawh kisai thusin ding Mission khah\nNASA in mission Mars ah khahkhia hi Mars khuahun thukan ding in. Bang hang in Mars ah khuahun omlo hiam tuitampi beimang hiam cih telkan ding in 1:28 p.m. EST Monday ni in ah Cape Canaveral Air Force Station Florida pan khahkha hi.\nMars Atmosphere and Volatile Evolution (MAVEN) vangleng pi minutes 53 khiteh Atlas V Centaur second stage tawh kikhen khia hi. MAVEN in pen Mars leitung san zuan a tunna ding in kha 10 sung leng ding hi. November kha kik ah a tuna ding Leitung san tung ding hi.\nMars tung ah omkhin sa a hi rovers tawh MAVEN in nasem khawm khin ta uh hi. Tuzawh kum 2030 ah leitung san ah mihing paitheih ding in NASA te kipan pan ta uh hi.\n"Kum 10 sung bang hih mission a piantheihna ding leh khah zawh na ding kisem to hi in tu’n MAVEN ki khah khia thei in paitheih ta hi tha kingah mah mah hi” in Bruce Jakosky, principal investigator, University of Colorado Boulder’s Laboratory in gen hi.\nLeitung san ah tu-ma kum billion tampi hunlai in ah khuahun om ding hi bang hang in tu’n tuabang dan omnawn lo hi ding hiam cin tua thukan ding in ah, a ki paisak ahi hi.\nMAVEN pen Leitung san tung tuu lo ding hi, a kiimvel ding hi in a kikhah khia hi.\nMailam ah a hun zui dan in TZN pan hong ki suaksak kik ding hi. Na en zelzel in.


url: =Zomi Cup 2016 ~ Hau Za Cin :: ZOMI DAILY\nFeb 8, 2016 niin Zomi Cup 2016 Zomi tampi tenna gam leh khuapi Kuala Lumpur, Malaysia ah nasia takin kipan hi. Team 24 kihel in, Zogam khua tamzaw pan bawhlung siamte kidem uh hi. Team 25na leh 26na dingin Zomi Innkuan Singapore Team leh ZAM Makai Team zong khatvei kisui uh hi. Zomi Cup 2016 Honna leh Thapiakna thupi takin hong neihsak Dr. J.M. Ngul Khan Pau, International Consultant, DAI hi a, amah a zui thei a zi Sianu Lucy Dimnu zong hong kihel thei hi.\nBawhlung siam tangvalte a kigual in galkap lam ding mahmah bangin hong pai diamdiam uh a, a makai uh amau khua ciat pan Zolia melhoih sitset in Khua Min leh Khua Puankhai tawi in hong makaih uh hi. Makaite a kawi leh a zuite zong kawipai in Zomi Cup kikoihna dawhsang mai ah a khua khua in hong kigual dimdem uh hi. Vaphual singkung tuang mahmah bangin pak ziziai a, galkap lam ding mahmah bangin kigual dimdiam uh hi. Mit nei khempeuh in mu leh hoihsa ding hi.\nBawhlung sui ding Zotang te kigualhna ah khua min lak Zoliate hong din sitset pen nak etlawm in angtanhuai mahmah hi. Khatvei tangval ciatciat tua ni a kihelkha te ka eng mahmah hi!\nMakaite in Zomi Cup 2015 a Champion tung panin cup sankikna hong nei uh a, dawhsang tungah koih in mipi in khutbeng ziahziah hi. Zomi Association of Malaysia makaipi Pu Hau Suan Khai in mipi khempeuh muakna leh Zinmangte muakna nei in, Zomi Cup 2016 kihel ding khempeuh siangtho taka kumlui mah banga etlawm a kimawl siam dingin deihsakna leh hanthotna gen hi.\nZinmang Dr. JM Ngul Khan Pau in mihing nuntakna pen kimawlna tawh a kibang ahihna a gen ban ah khangno kimawl ding khempeuh itna lungsim nei a, gualzawh leh guallelh zong a pua siam ding, a thuak siam ding leh khialhna a om leh zong telsiam a maisak dingin bawhlung siamte hanthawn hi. Hanciam dingin leh thakhiam lo napi hanciam luat mana kam paukhial, gamtang khiallo dingin khangno khempeuh deihsakna pulak hi. Zomi makaite hanciamna leh panlakna thupisa ahih na gen in kum tampi Zomi Cup a kizoptoh ding deihsakna pulak hi. Nuamtak, siangtho tak, thupi taka hih kidemna hun a zo dingin deihsakna a gen khit ciangin Pasian kiangah lungdamkohna leh thungetna tawh Zomi Cup 2016 hong hi.\nZomi Innkuan Singapore Team leh ZAM Makaite Team kisui masa pah a, ZIS President leh ZAM President te gel Captain hipah uh hi. ZIS President striker kah a, ZAM President goalkeeper sem hi. A kipat zawh minute 10 ciangin ZIS President in goal khat khum a, a tawpna ah ZIS in ZAM 3-2 in zo hi. Zomi khangnote bek hilo in Zomi makaite zong na siam lai veve mawk uh hiding hi a gei a mipite in khut na beng ziahziah den uh hi. A khanlai un nasia ngel ding uh hi!\nMalaysia a om Zomi te leh Singapore pan pai Zomi tukpeng suite khit ciangin a khua khua a kidemna kipan pah a, Anlangh leh Mualpi kisui bang ka etkhak lak ah a nasia mahmah himawk hi. Siam uh, hat uh, ngaihsun man uh, nungakte lah a aw uh ngaih… Zotang tampi in goal khum bek hilo itna zong tampi Zolia te tung pan luangkhia ziahziah in pumtuam dingin ka lamen hi. Zomi khangno hibang hun nuam a ciamkha, a kihelkha, a om khate hampha leh angtang sa ngaungau ing.\nA kisui peuhmah muhnop semsem a, tui dawn ding nangawn in kidingkhia ngam nawnlo in Tualpi nih ah kisui bawhlung siamte ki mitsuan ngiungeu tek hi. Tualpi nawl a singkungpi dawnah Tawlawk hong khuang ngeungeu a, ka khuadaktoh leh Ni na kai pianta a, nitak anhuan hun na hita ahih manin ko zong Singapore ah ciahkik dingin ka Bus Station omna lam uh ka zuatsan ta uh hi. Nitum dong ki en man hizen leh maw ka cici hi (tuni dong). Lenlai hun nuamte lah sulhei kik nawnlo ding a maw… paallai! Hau Za Cin\nPrevious: Tulaai Leitung Thuthang Tuamtuam Updates March 18,2016\nNext: Pu Zomi thugen na ~ Deih Tung


url: =PHILIPPINES GAM TAWH KISAI, THEIHHUAI PAWLKHAT ~ MUC\nPHILIPPINES GAM TAWH KISAI, THEIHHUAI PAWLKHAT\nAdmin 7:05:00 PM Articles, Thu tuamtuam\nPAU LAM DAL\nPhilippines gam pen tuipi’ umcih tuikulh neu neu tampi akigawm khawm gam khat ahi hi. Tuikulh bek bek 7,107 omzen hi. Tuikulh ahih na dung zui in, huihpi guah tawh kithuah (typhoon) om pah pah hi. Philippines pen leitung gam gol 64th na zong ahi hi. A gam uh pen taikhawk 300,000 square kilometers (115,831 sq mi) zai hi. Ei’ Asia gam sungah mipi tampen 7thna uh ahi hi. Mipi pen 100 million val pha uh aa, 12 million bang pen gamdang ah nasem in teeng in, om uh hi. Leitung aa om minam tuam tuamte teen na gam khat zong ahi hi.\nA gam tangthu vuah, Spain te’ khut nuai-ah 1565-1898 (kum 333) val om uh aa, Spain te’ zuih biakna (Roman Catholicism) RC biakna/upna gammi te in zuihpih pah uh hi. Spainish te’n kum 300 val sung a uk na vuah amau zuih’ RC biakna leitungah a tangzai sem sem asuah na dingin hanciam mah mah uh hi. 1898 kum in Spain leh American te kido uh aa American te in zo uh ahih manin American te’n khutnuai ah hong om leu leu uh hi, Mingkang te’ khut nuai ah 1898 – 1946 (kum 48) bang ana om’ sungun biakna pawlkhat hong lut aa, protestant (RC pawlpi hilo pawlpite), Methodist, Baptist, Adventistism, Episcopalians, Pentecostals, Iglesia ni Cristo, etc., biakna/upna te hong kizeel to hi. 1899 pan kipan in leitung galpi nih na ciang dong phial Mangkang te khutnuai pan suahtaak na ding na hanciam to to uh hi. 1946, June 12 ni-in Mangkang te’ khut sung pan in suahtaak na ngah ngaw ngaw ta uh hi. Tu laitak akumpi pa’ uh pen a 15th na hi in, President Benigno Aquino III ahi hi. A gambup thubul phuh uh in, “Pasian’ aa ding, Mite’ aa ding, Leitung nate kiim leh paam’ aa ding, Gam’ aa ding” cih ahi hi. A khuapi uh Manila hi aa, agam phone code uh pen (+63) ahi hi. Pau bek bek nam 175 om hi.\nPhilippines gam pen pilna, siamna lam ah akhang to mah mah gamkhat in leitung bup in ciam teh hi. Kumpi’ theihpih pilna sinna sang bek bek 2,180 om aa, 607 kumpi’ neih sa hi in ah, 1,573 bang pen mimal, biakna, pawlpi’ aituam neih hizen hi. Cidam’na Zato lam ah Zato siavuan siam mah mah 90,370 val om uh aa mihing 833 ah siavuan khat om uh hi, cinate akhoi akem 480,910 val bang om uh in, 70% in gamdang ah asem uh hilai zen hi. Nursing leh Agricultural pen thupi sak mah mah uh hi. Ha lam siavuan siam 43,220 val bang om uh hi. Zato pi bek bek pen 1,700 val tak om aa, 40% pen kumpi neihsa hi aa, 60% pen kipawlna tuam tuam, biakna, pawlpi, mimal aituam’ neihsa ahi hi. Bek tham lo-in, ei Asia gam ah ih neihsun Khristian gam Philippines ahi hi. Mi buppi sung pan in, 93% Khristian hi a, tua sung pan 83% pen Roman Catholic biakna zui ahi uh hi. RC biakna atam na gam ahih zah khat in, Good Friday, Easter Sunday, Christmas nite thupi ngaihsut mah mah uh aa, Christmas hun bang pen September kha pan January kha ciang ciang zangh uh hi. 1914 kum in, Felix Manalo in, “Iglesia ni Cristo” cih biakna phuankhia aa, hih pawlpi pen gamdang ah omlo hi. A pawlpi makai tei’n, thuzui mite nasep zonsak in, pawlpi mite’n sawm-ah-khat, thumaan tak in a pawlpi vuah piakik uh hi. Apawlpi uh bucing mah mah in, pawlpi mite zong hau thei mah mah uh hi.\nPhilippines gam ah sum thalawh na ding tamlo ahih manin sum hamsa kisa mah mah hi. Gammi pilna nei te nangawn zong nasep ngahlo, nasep neilo atam in tam hi. Amau’ mite mah mah zong mundang (Malaysia, Thailand, Taiwan, Hongkong, Singapore, Japan, Korea, etc…,) gamah 12 million (12,000,00) val nasem sum thalawh in om uh hi. Kumpi in gamdang sang naupang te sangkah kawm in, agam sung uh ah (student visa) tawh nasep ding phal lo se ngiat lai hi. A sum uh pen Peso kici-in, (Peso 1 = US $ 43.20; Ks 1 = Peso 25) – July 28, 2014 0900PM kikim hi). Vanzuak na sum buuk sai lianpi gina takin om kawi kawi aa, SM cih mah, Robinsons cih mah, min atuam tuam in akhuapi kim phial vuah om hi. Manila aa om Mall Of Asia (MOA) vanzuak na sumbuuk lianpi bang ei’ Asia ah aminthang pen ahi hi. Philippines gam pen sumzon na ding mun hilo-in, biakna thu leh leitung pilna tuam tuam sinna dingin gamnuam leh gam hoih mah mah khat ahi hi. Philippines gammi te in gamdang mi akici peuhmah pi-et ngiat uh hi. Sum buk no no vanzuak nate bangah, gamdang mi na hih lam hong theih khit uh leh, sum hau ding hong sa uh ahih manin, amau’ mite leina vanman sangin, a tam zaw mansak zaw se uh hi. Vanzuak na Mall te ah hih leh bel, avan man akiciang tan sa in kisuang ahih man in apoi na omlo hi.\nPhilippines gammi pasal te Filipino kici aa, numei te pen Filipina kici hi. Gam mite in mikang pau (English) leh amau’ tual pau (Tagalog) – Tag-lish zangh khawm uh hi. A tuam tuak in zong zangh kawi kawi thei uh hi. Laam leh lasak pen siam mah mah in, kiva mah mah uh hi. A neu alian Basketball kimawl (sport) uk tek mah mah uh hi. Kawlgam hun (nai) leh Philippines gam hun (nai) 01:30 kikhia hi hangh. Kawlgam ah 12:00PM saat ahih leh Philippines ah 01:30PM saat ta hi pah hi. Khua hun nih bek in tuam aa, tuuk (guahzuk) hun leh khuakhaal (khualum) hun te geel ahi hi. Phalbi (khuadam) hun omlo cih phial hi. A hizong in huih leh guah (typhoon) pen kithuah thei mah mah uh hi.\nNote: Gam khat peuh peuh ih zinma in a gamthu uh tawm vom beek leng, thei khol leng nop tuam na tampi hong pia tham hi.\nGen gen ding cileng gen ding tamlua in tu aa zah hong at mai ing. Lungdam!\nThu etkak na Laibu leh Thulaak na (References):\nShahani Leticia R. (1969). The Philippines: The Land and People. New York: Sterling Publishing.\nZaide, Gregoria F. (1980). History of Asian Nations. Metro Manila: National Book Store.\nArticles Thu tuamtuam


url: =Vondeih Kep Ding – 128 (Dimno’ Pa) :: ZOMI DAILY\nposted on 4 February 2018 at 11:12 pm Lomkholna: Article, Paukhankap\nTawngno aw, midangte hauhna eng ding mah hi-in, ahi zongin haza lo ding hi hang. Pawlkhatte pen a innvengte uh saklampan in khualzin hong ciah a thuahpha sim pian khawng om leh langbawl keei in, hopih nuam lo keei, cihdan khawng om mawk hi. Tuadan lungsim pen hoih lo hi. Thu khat panin midangte nuntak zia leh ei nuntak zia pen tehkak kak lo ding hi hang.\nAmau tot lampi leh ei tot lampi kibang lo-in, amau amau lampi ah pai in, ei zong ei lampi mah ah a paipai hi hang. Mi lawhcingte in a gen uh ciangin, ‘midangte tawh kiteh lo-in zanni leh tuni ka kibang hiam, ka khangto zaw hiam, ci-in ei leh ei kitehkak ding hi hang,’ ci uh hi.\nTuhun mi tampite-in na khat peuhpeuh a deih ciangin a hoihna ding thu zongzong in, a deih nawn loh uh ciangin a hoihlohna ding a zongzong lam zong phawk huai sa ing. Thu a khen uh ciangin a thu tungah kinga nawn lo-in, amau lungsim panin a hoih sak leh a hoih sak loh masak zaw in tua tungah kinga in thu a khen kitam zaw ta hi. Khangnote bek hi lo-in i makai tampi tak zong tua ci gai khin mawk uh hi.\nPresident Donald Trump in Supreme Court Judge dingin a nominate Neil Gorsuch a kithudot lai in a gen khat ah, “Thu ka khen ciangin na dang khempeuh ka nusia a, tua a Thu tung ah sia maw pha, cih ka en a, tua tungtawn in ka khensat hi,” ci-in a genna khat za ngei ing.\nDiksa in, hoih sa lua mahmah ing. Ei a te-in thu a khen uh ciangin, amah pen ka behpa ahih teh, amah pen ka khuapih pa a hih teh, amah pen ka pawlpi mi ahih teh, amah pen ka mipihte ahih teh, cihdan in thukhen zaw mawk uh a, a thu tung taktak ah a khuak nga in thu a khen pen tawm lai leh kilawm sa ing.\nAungbali pauh te leh lampi a kia sumbawm mu te, suang manpha kia mu te pen mi hampha, mi kaampha te hi lo uh hi. Kholhpih ding lawm hoih a nei te, thudot ding sia hoih a nei te, lamhilh ding makai hoih a nei te pen mi hamphate hizaw uh hi.\nPrevious: Myanmar gambup ah sangsia 30,000 val kisam ahih manin, kumsim in sangsia 10,000 ki behlap totoding\nNext: Gambel mipite tawh ki muhkhopnang sapna


url: =Khoppi leh Seminar paina ~ Rev. Khup Za Go :: ZOMI DAILY\n1. Khoppi Paina\na) North East EGF Conference, Shillong: 1969 kum October 16–18 sung Shillong Mizo High School, Madanriting-ah North East Evangelical Graduates Fellowship khoppi siim hi. Tua khoppiah India gam sunga college leh University sangnaupangte laka thugen min nei -Dr. Sterrett, Satkerthi Rao, Zac Poonen leh L.N.Tluanga te’n makaih in hunpi zong zang ciat uh hi. Hih pen Gauhati University-ah M.A. a kah sunga khoppi lian a kihelna khat hi a manpha a sa hi.\nb) Nagaland Baptist Centennial, Impur: November 8–12,1972 sung Impur-ah Nagaland Baptist Centennial pawi siimin Lamka panin pai hi. Jorhat pan Impur lampi Changki kici North East India a Pasian mizat ahi Dr. I. Ben Wati khua biakinn-ah khawl uh a, tua mun pan gam dang pana pai missionaryte tawh bus in pai uh hi. Mipi tulza val bang pha uh hi. Mite kilawp banah kipia zo uh a thupi mahmah hi. Middle East Nazareth khua mi Rev. Shorrosh kici in hunpi zang hi. Centennial Hall khat lam uh a, Lai Siangtho sang Clark Theological College zong hih pawi sungin kipan hi. November 12 ni in Manipur Baptist Convention makaite tawh jeep khatin a ciah uh hi.\nc) Billy Graham Crusade, Kohima: Leitung bupa Pasian mizat Billy Graham in Nagaland khuapi Kohima-ah crusade November 17–22, 1972 in nei hi. Tua ah councellor khat ahihna tawh kihel teitei ding ut ahih manin November 12 ni in Kohima tung in, AG Office a na sem Sangthuama innah kinga hi. Crusade pen November 17 ni a kipan ding hi a, tua ma sung teng crusade a ding kigin kholhna om hi. A kipat ding nitakin Billy Graham leh a lawmte tung pah thei lo uh ahih manin tua nitak Mr. Ellis Murry in hun zang hi. A zing ciangin Rev. C.L. Hminga, Mizoram Baptist makaipipa in zang a, nitak hun pen Mr. Ellis Murry mah in zang kik hi. Tua bangin Billy Graham leh a lawmte a tunma in zong North East India mun khempeuh panin mipite tung khin zo hi. November 19 zing lam Kohima Bible School Principal in hun zang a, nitak in Rev. Robert Cunville, Secretary, North East India Christian Council in zang hi. November 20 zing lam Rev. C.L.Hminga in zang kik hi. Tua ni sunin Billy Graham leh a lawmte Calcutta panin tung ngawngaw a, mipi kilawpna pen nasia mahmah hi. Tua nitakin Billy Graham in John 3:16 siksanin thu hilh hi. Tua nitak lamin Lamka panin bus sapin crusade siim ding Prof. Lamboi Vaiphei makaih in nungak tangval tampi tung hi. Geelna sa bangin crusade pen November 22 in man hi. Tua crusade hangin mi tampi takin Pasian tungah ki-apna leh kikhelna thak a ngah lawh hi. Tua bangin hun manpha tak a zat zawh November 24 ni in Lamka tungkik hi.\nd) NEICC Khoppi, Tezpur leh Kohima: Kum 1974 May 2-5 dong Tezpur, Assam-ah North East India Christian Council khoppi zangin CBCNEI tangin pai hi. Tezpur Baptist Christian Hospital Compound-ah kikhawm uh hi. Tua zato inn ukpa pen IAS nasepna pana Pasian nasem dinga ki-ap C.Lalrema hi a, North Bank Baptist Association (NBBA) ahi hi. Hih NBBA pen General Baptist Mission, USA hi a, Tedim-ah Missionary a sem ngei Rev. F.O.Nelson pen hih mission makai khat hi ngei a, Gauhati University a kah laiin khatvei Tezpur lam vanin pai ngei cih thei ahih manin a nuamtuam phial hi. Boston-ah a om sungin khatvei Nelson in Christmas letsong dollar sawm khak ngei hi.\nMay 6-9, 1982 dong Kohimaah NEICC khoppi tung a, CBCNEI minin a pai hi. NCCI zumpi Nagpur panin Mr. A.Z.Rolston leh Mr. G.R.Singh, Madras panin ECLOF makai Mr. Ponraj pai in, amau teng thum in hunpi zang uh hi. Hih NEICC khoppi pen India nisuahna lama om Assam, Mehalaya, Nagaland, Mizoram, Manipur, Arunachal Pradesh leh Tripura sunga biakna makaite in Pasian gam tangzai nadinga nasep leh vaihawm khawma kipawlna hi a, kum simin Annual Conference nei tawntung uh hi.\ne) EFI Conference, Guwahati: January 4,1975 kumin Guwahati-ah Evangelical Fellowship of India (EFI) khoppi siim dingin ama kilawpna tawh Imphal pan vanleng tuangin a pai hi. Tua khoppi sungin EFI Secretary ahi Dr. I. Ben Wati leh Dr. John Scott in hunpi zang uh a thu leh la-ah tai mahmah uh hi. Tua sawng pen Arunchal Pradesh gamah Khristiante in bawlsiatna a tuah hun laitak uh ahih manin tua gam pan zong Khristian pawlkhat in siim thei a, lungdam mahmah uh hi. Janury 9 ni in Guwahti pan vanleng mah tawh ciah kika, Imphal vanleng tualpi pan a taxi tuanna sungah a handbag a mangngilh kha hi. A phawk bekin a zong dingin Thangal Bazar lamah a taiphei pah leh taxi hawlpa zong amah zongin ama lam zuana tai tawh kisutuah kha lian uh a, Topa huhna lamdang a sa hi. A handbag sungah US pan a puak camera zong om ahih manin a mansuak khak ding pen dah khol mahmah man hi.\nf) CBCNEI Silver Jubilee, Jorhat: 1975 kum February 20 ni in Lamka panin CBA tangmi pawlcing tak tawh Jorhat-ah CBCNEI Silver Jubilee zang dingin Dimapur dong bus tawh paiin, tua pan meileng tawh pai uh hi. Hih pawipi-ah “CBA pen neihsa piaknaah a thumaan hi” cih pahtawina laipi CBCNEI General Secretary tung panin sang uh hi. Tua banah hih pawi pen CBA in tua banga gamla munah mi pawlcing taka a siim khatveina ahih banah meileng a taka mu nai lo leh tuang kha ngei nai lo tampi mah kihel uh ahih manun a ciamteh huai khat hi in a ngaihsun uh hi.\ng) EFI Silver Jubilee, Hyderabad: 1976 January 6-9 dong Hyderabad-ah Evangelical Fellowship of India Silver Jubilee tung hi. Hih Jubilee siim dingin Rev. G.K.Nang tawh Faridabad panin Delhi tawnin meileng in pai uh hi. Tua hunin siate geel pen Tedim Lai Siangtho proofreading bawla December 9, 1975 a kipan Thompson Press, Faridabad a om uh ahi hi. Cidamin January 5 ni in Hyderabad tung uh hi. Jubilee pawiah Mizoram pan zong lapawl pai a, North East India panin zong pawlcing vanglak uh hi. Tua Jubilee tawh kitonin Dr. I. Ben Wati in kum 21 tawntung EFI sung a sepna pan tawlnga a, Dr. John Richard in Secretary len hi. Tua khoppiah United Bible Society (UBS) Regional Director (Distributions) zong pai a, CBA Pawlpi tangin Sia Nang tawh puanlaisan khat pia uh hi. January 9 nitakin kikhopna man a, meileng tawh Calcutta zuanin, a zing ciangin Calcutta pan vanleng in Imphal dong leng uh hi.\nh) BUI Assembly, Bangalore: 1976 kum August 4 ni in South India Prayer Assembly Vishranthi Nilayam kici Church of North India numeite Pasian nasepna munah South India lam pawlpi tuamtuam pana pawlpi khanlawhna ding thungetnaah kihel hi. Tua munah hun manpha tak a zat zawh ciangin August 5-8 sung Bangalore maha Baptist Union of India (BUI) Assembly-ah kihel suak hi. Tua hunah gamdang pana pai makaite leh India gam sung Baptist makai tengin kikhopna nei in Baptist Pawlpite in kipawlna phataka neih ding lim gen uh hi. Tua bangin BUI Assembly nuam takin a zat zawh ciangin New Delhi lampai in Faridabad August ni 12 in tung hi. Tua munah Tedim Lai Siangtho second proofreading a pan kik leuleu hi.\ni) Asian Baptist Congress, Hyderabad: Serampore College-ah BD a kah laitak January 6, 1979 ni in Calcutta pan Asia Baptist Congress, Hyderabad-ah pai dingin a lawmnu Niang Khan Man tawh Coromandel Express meileng zuiin pai uh hi. A zing ciang nitak nai 10 in kikhoppina mun tung uh hi. Hih pen January 8-14 dong Asia gam tuamtuam pan Baptist pawlpite kikhopna hi a, CBCNEI banah Baptist Church of Mizoram panin lapawl zong pai a, Zomi zong tampi mah a pha uh hi. CBA panin Sia H.S. Hatzaw leh Pa Do Za Thawngte zong pai uh a, hun nuam leh manpha takin a zang uh hi.\nj) ZCLS Kikhop, Tonzang: Kawlgam sung Tedim kampau zang mite in lai leh pau tawh Pasian nasepna dinga a phuat uh Zomi Christian Literature Society(ZCLS) kikhopnaah khatvei beek kihel ding a ngaihsut tawntung ahih manin Guwahati CLC nasepna pan a tawp ciangin pai dingin a hanciam den hi. April 18, 1988 ni in Pa N. Thang Za Khen tawh Lamka pan dingkhia uh hi. A zing ciang nai 9 pawlin Tuitum-ah Pastor Khup Khen Thang’ inn a tung uh hi. A tun thu uh a puakmasa om hi ding hiam, a sawtloin Kawlgam palikte vakpah uh hi. Nitak lam ciangin an lep uh a, nai 5 ciangin a phaitam lam uh ah gelkhia in innlamah kilehkik pah zinzen uh hi. Zan thapai in paiin gamlakah tawlkhat ihmu in April 20 ni in Mualkawi a tung uh a, gim peuhmah uh hi. Tua ah ak khat go in zing an ne uh hi. Sun ciangin Tuikhiangah Pa Tel Gote’ innah an ne uh hi. Tua pan nitak nai 4:30 pawl ahih hangin Seitual lamah paiin nai 8:30 khawngin tung uh hi. Pu Lun Lalte’ innah amau tua ni lawm-an ne in om uh a, tuahpha bilbel uh hi. A zing pen tam photin April 22 ni in Kansau a Cin Mungte’ innah Ngul Nang in ak khat gawh in sun an ne uh hi. Lam paina hang hi ding hi ven a phei golh gawp, a nungzang lah na sa ahih manin Sia Neng Khan Suan’ sanggamnu Khawm Cing in phek tungah puanbu phah in a nung siksak keei hi. Tua pan Kansauzang delhin Pautawngte’ innah a tung uh hi. Pautawng in zong ak mah gawh in tua ciang Ngul Nang in Cikha dong kha hi. Tuitum panin Sia Khup Khen Thang’ tapa Mang leh Mung kici tangval nih in zong kha uh hi. Cikha pan zingsang in Behiangzang pai in, tua pan mawtaw tawh cidamin Lamka tungkik thei uh hi. Tua bangin haksatna a tuah hangin Pasian hehpihna lianzaw bek tham loin Ama mite hong itna lamdang lua hi, cih a phawk hi.\nk) Pastors Conference, Shillong: 1997 September 18-21 dong North East Pastors Conference, Shillong-ah tung hi. Amah zong Lamka gam Kuki-Zomi kikal buaina a suuksan laitak ahihna tawh lungsim tawldam lopi tawh a om laitak hi a, kilawp takin a kihelpah hi. Hih khoppi pen Barnabus International leh Link Care kithuah a vaihawmna hi a, Rev. Laureau Lindquist leh a lawmte in hun zangin thu leh la tawh vak uh a, a siim khempeuh in tha a ngah mahmah uh hi. Khoppi saite in “Too Soon To Quit” cih laibu khat ciat letsong lai uh hi. Khoppi zawh ciangin lungleng kisa ahih manin Guwahati-ah a lawm Sia Lian Za Go leh a sanggam Sia J M Paupute kiangah a zi Niang Khan Man tawh a hawh uh hi.\n2. Seminar Paina\na) Management Skill Seminar, Guwahati: EFI vaihawmna tawh 1973 kum May 2-5 sung Guwahati CBCNEI huang sungah Management Skill Seminar kici om a, US pan Dr. Olan Hendrix leh Rev. Ron Cundall pai uh a, EFI Secretary Dr. I.Ben Wati tawh makaih uh hi. Hih seminar-ah CBCNEI gam sung makaite leh pawlpi tuamtuam panin delegate 58 pha uh a, manpha a sa mahmah hi.\nb) Church Growth Seminar, Guwahati: 1974 kum October 28-31 sung CBCNEI Compound, Guwahati-ah Church Growth Seminar om a, tuaah CBA tangin kihel hi. Seminar pen Dr. McGavran in makaih a, Pawlpi kepzia ding leh khantohzia ding thu manpha tampi sin uh hi.\nc) Kuki-Chin Baptist Consultation, Motbung: Manipur sunga Kuki-Chin Baptist makai tengin Kuki-Chin Baptist Leaders Consultation ci in Motbung, Sadar Hills ah June 5 & 6, 1982 in nei a, tua munah resource person khat in kihel hi. Hih munah minam min kilawhna (nomanclature) khat zat ding thu leh Manipur sunga Baptist mite in kipawl khopna khat neih ding thu kikupna nei uh hi.\nd) Seminar on Church and Theology, Imphal: Manipur Baptist Convention (MBC) vaihawmna tawh September 27-30, 1982 MBC Centre Church, Imphal-ah Seminar on Church and Theology om a, CBA tangin kihel a, manpha a sa hi.\ne) Communication Workshop, Bangalore: 1983 kum May 10-21 sung Bangalore-ah Communication Workshop-ah kihel hi. Hih workshop pen Theological College-ah Communication textbook bawl ding thu kikupna ahih manin Lai Siangtho sangsia leh Pawlpi makai tampi paikhopna hi.\nf) Publication Worshop, Madras: India gama Christian Literature Service innteekna tawh June 4-14, 1983 sung Madras-ah Publication Workshop om a tua ah kihel hi. June 12 Nipi ni in Emmanuel Methodist Church-ah kikawm a, Bishop Sunder Clarke in hun zang hi. Sun ciangin Museum leh Art Gallery peuh en kawikawi in lawmte tawh khawlak vak hi. June 15 ni in National Park leh St. Thomas Church kici tanglai Jesu nungzui Thomas kiphumna hanah pai uh hi.\ng) Consultation for the Christian Book Publishers and Booksellers in India, Delhi: New Delhi a World Book Fair hawh kawmin Consultation for the Christian Book Publishers and Booksellers in India kici February 8-12, 1986 sung zangin pai hi. Tua munah German leh mun tuamtuam panin laibu khen leh zuak mi tampi paikhawm in, India gamah Khristian laibu khet leh zuakzia ding tawh kisai thu tampi genkhawm uh hi.\nh) XI Congress of the International Society for Folk-Narrative Research, Mysore: January 6-12, 1995 dong XI Conggress of the International Society for Folk-Narrative Research kici Central Institute of Indian Languages (CIIL), Mysore-ah tung a, Bangalore panin a zi leh tate tawh a hawh hi. Tedim Lai Siangtho, Tiddim Chin Vocabulary, Grammar & Dictionary by J.Gin Za Twang leh Vul Za Thang; English- Tiddim Chin Dictionary by Nok Swan Lian; Proper Names in the Chin Bibles by Kam Khaw Thang; Chin Chrionicles, Christianity in Chinland by Khup Za Go laibute CIIL Library-ah a kep dingun Director Dr. E. Annamalai tungah pia hi. Southern Language Regional Centre & Hostel Room No. 214 leh 215 ah giak uh hi. January 9 ni in CIIL-ah Dr. Kedusto Kapfo leh Dr. Francis Ekka tawh zong kiho uh a, tua khitin library-ah laibu pawlkhat a sim hi. Dr. Kapfo in a giah man uh piaksak hi. Amah pen Nagaland pan hi a, CIIL a sem hi. Mysore a taam sungun mun minthang mahmah ‘Mysore Palace’ leh ‘Brindavan Garden’ ah a hawh uh hi.\ni) Seminar on Leadership in 21st Century, Guwahati: CBCNEI vaihawmna tawh September 19-22, 1996 sung Seminar on Leadership in 21st Century, Guwahati Baptist Chhurchah kihel dingin Lamka pan CBA tangin pai hi. Tua seminar-ah CBCNEI sung leh pua lam panin siate in mai kum zalom sunga Khristian makaite kalsuanzia ding kikup khawmna manphatak neihpih hi. Tua kum pen Rev. Dr. J.M.Ngul Khan Pau in Associate General Secretary, CBCNEI a sep kum ahih manin CBA min tawh lungdam ko kawm dinga zong pai ahih manin kilawp mahmah hi.\nj) Seminar On Mizo Identity, Aizawl: 1996 kum Ocober 29 Pithaini sun nai 10:30 panin Aizawl Clubah Art & Culture Department, Govt. of Mizoram leh Hrangbana College kipawlin Seminar on Mizo Identity a vaihawmnaah paper khat pia dingin a sehna bangun Lamka panin Sia Nok Swan Lian leh Sia Suan Za Chin tawh hawh hi. Paper dang pen Prof. Lalthangfela Sailo, Prof. B.Lalthangliana leh Pu L. Keivomte in gelh a, lai lam, ngeina lam leh mipi makai 200 val kikhawm uh hi. Tua tungin gelkholhna om lopi in Mizogam ZBC makai ahi -Rev. Gin Lam Thang, Sianu Awi Ngaih Lun leh Upa J. Thomte-te’ cialtawmna bangin October 30 ni in Champhai lamah amau tawh pai to hi. A zing ciangin Champhai-ah Sia Dal Go Nang in kel khat go in sun an bawl hi. Tua pan a zing November 1-3 sung Sesih ZBC Pawlpi-ah crusade hun nop takin zang hi. Tua a man ciangin Champhai-ah kilehkikin, Aizawl pan November 6 nitakin Silcharah paisuk hi. Silcharah NEPC vanleng cancel ahih manin Indian Airlines ticket la kikin November 8 ni in Imphal tung thei pan hi. Imphal pan Shalom mawtaw tawh kituakin Dr. B. Langkham in Lamka a inn dong uh kha hi.\nPrevious: Zo vontawite laitual lenna Swe-tui vangkhua – 4\nNext: Tulaai Leitung Thuthang Tuamtuam Updates July 21, 2016


url: =Yangon River sungah Water Taxi zatpen June khasung in kipan tading :: ZOMI DAILY\nposted on 10 May 2017 at 6:17 pm Lomkholna: Myanmar, News, Sawltak, Yangon\nYangon River sungah akizatsawm Water Taxi pen June khasung in kipa tading hi ci’n Company panin makaipinu in genkhia hi. Hih Water Taxi vaitawh kisai in mipi pawlkhat in muanhuailoding Safety omloding cihbang in patuahna tuamtuam gen uhhi.\nHih Water Taxi pen Tint Tint Myanmar Company te ii vaihawm hi a, Company Chairwoman Daw Tint Tint Lwin in agenna ah Yangon luitui dungah mipi te’n nuamtakin zattheihding akivaihawm Water Taxi pen nawngkaina omloding hi.\nAki patcillam inbel mipi te lunghimaw khamahding hi. Ahi zongin kizangkhin in anopzawkna akitheih ciangin mipi te’n muangpan dinghi. Water Taxi zatna hangin vuikhu kithuak loding, Traffic awkcip cihbang omloding, Newspaper kisimkawm hithiat theiding, Coffee dawnkawm hithiat theiding. Anopna hongki theikhinphot leh mipi in lunggulh mahmahding uhhi ci’n Daw Tint Tint Lwin in Reporters te tungah genkhia hi.\nHih Yangon Water Taxi apiantheih nadingin Project pen USD$34 Million bei in aki vaihawm ahihi. Tint Tint Myanmar Company in asumbeiding khempeuh KBZ Bank panin leitawi “Loan” ngenin akipatkhiat uh ahihi. Tint Tint Myanmar Company bek ii sepkhiat hi a, adang kipawlpih Joint Venture cihbang kihello, kumpi leh adang Company cihtezong kihello in, Tint Tint Myanmar Company ii 100% Investment ahihi.\nHih Project ah zatding in Boat gunkuang 4 kilei hi. Tua akilei te lakah 3 pen Australia panin akilei hi a, adang khatpne Thailand panin akilei ahihi.\nBoat sungah Passengers mi 180 pan 200 tabang kipua theidingin ki geel hi. Tua gamdang pan aki vaikhak Water Taxi Boat tepen tuzawh ni 20 khitciangin hongtung tading cihi.\nMyanmar Port Authority te thukimpihna tawh tulaitak Thailand, Pattaya City sungahzong Boat 10 akilamsan laitak ahihi. Thailand sungah akilam ahih hangin Australian Boat Builder’s Guidance tawh akilam ahihi.\nYangon Seikgyikanaungto Township aom Dock ahzong hih Project ah zatding in Boat 20 kilamsan cihi.\nHlaing Tharyar leh Botahtaung Townships kikal Water Taxi ataiding in Boat 16 peuhmah tawh kipankhia masading cihi. Tua kikal ah khawlmun Taxi Stop pen mun 8 ki phasakding hi.\nTuakhit ciangin Nga Moe Yeik Creek leh Thanlyin Township kikal ahzong tuzawh kha 3 pan kha 6 sungin Water Taxi ki vaihawm suakding cihi.\nWater Taxi Project ah akizangding Boat pen akigawm in 56 pan 67 Boat bang phading in ki ummawh hi.\nDaw Tint Tint Lwin in agenkhiatna ah Water Taxi te Control nadingin GPS leh Monitoring System te ki gingkhinta cihi. Tuaban ah Passenger khatciat adingin Life Jacket kikoihding a, Ticket khatciat ahzong Travel Insurance kihelpahding hi.\nRelated: Yangon aom “The Iron Rose” Journal Editor athatpa ki theita, zi angkawm vaihang akithat nahizaw\nTuahsiatna khatpeuh aomlehzong ahuhding in Emergency Rescue Team te akigingsa in kikoihding cihi.\nZingsang 6am panin nitak 6:30pm dong Minute 20 halsim in Water Taxi kitaisak ding a, atuanman pen mikhat ciangin 300 – 500 Kyat cihbang hiding hi. ZD Sawltak #zomidaily\nPrevious: Mipi muhna lampi gei ah aomkhawm nupakop te Thai Police te’n zonsan\nNext: Tatmadaw te’n Karen State sungah aphum uh Landmines teng hemkhiading


url: =Malaysia ah vokpua Lorry khat kibungin lamzikpi tungah vok taikhia ngeingai :: ZOMI DAILY\nMalaysia ah vokpua Lorry khat kibungin lamzikpi tungah vok taikhia ngeingai\nposted on 9 October 2017 at 9:35 pm UTC+9:30 Lomkholna: Malaysia, News, Sawltak, World\nMalaysia gamsung North-South Expressway (NSE) lamzikpi tungah vokpua mawtaw khat kibung in, vok te lakzikpi tungah vak hiathiat uh ahih manin mawtaw awkcip, Traffic Jam gawp cih NST pan kiza hi. Tuni Monday zingsanglam in Livestock puakna Lorry khat kibung in asungah akipua vokteng aki bungkhia ahihi.\nHih Lorry mawtawpi pen Johor panin Ngeri Sembilan lam zuanin apai hi a, mawtaw sungah vok bekbek akigawm in 14 pua hi. Zingsang 7:30am hunpawl in Proton Gen 2 mawtaw khattawh kinawkkha in, tua vok puakna mawtaw pen ki lumletlian ahih manin, vok te pusuakkhia uh a, lamzikpi tungah avak hialhial uh ahihi.\nLaumel theilo in Highway tungah vak hialhial ahih manin, mawtaw te’n ataihkhakding patau uh a, damcikcik in mawtaw kihawltek ahih manin, Traffic Jam apianggawp ahihi.\nKum 56 aphakhin Engineer Rajendran Muthu khatin agenna ah Johor panin Nilai zuanin katai laitak Highway lamzikpi tungah vok avak hialhial kamu cihi. Gamsung panin ngal “boar” hong vakkhia hidinghiam kacihleh aden ciangin ageinai ah Lorry mawtawpi khat akibung leulau kamu a, tuapan in ataikhia hiding cih kithei hi ci’n genkhia hi.\nHih Lorry Driver papen kum 58 aphakhin khat hi a, azi tawh atuangkhawm uh ahihi. Anunglam panin mawtaw khatin hongphukha in, tuapan in aki lumlet cihi.\nVideo: Pigs on the run slows down traffic on NSE\nLorry Driver leh azi pen bangmah liamna omlo bilbel a, ahi zongin avok puakteng uh Highway lamzikpi tungah pusuak ngeingai uhhi.\nRelated: Voksa Bak Nih le Naupang Khat ~ Khat Thang\nZingsang 7:30am hunpawl in Lorry kibung in vokteng apusuakkhia hi a, 10:30am hunciang in ki mankik theipan cih kiza hi. Gammi biakna te’nbel voksa aneklohtawh nawngkai saktuak mahmah uhhi. Sawltak #zomidaily\nPrevious: Kawlgam ah tukum Distance Laivuan ki gakding\nNext: Hong Kong vanlengtual sungah meikang in mi 1 liam


url: =Thumanna (Obedience) ~ T. Sawm Lian :: ZOMI DAILY\nposted on 30 April 2016 at 4:58 pm Lomkholna: Article, Sawmlian\nBucinlohna leitung a Khristian nuntakna-ah a kisam leh a poimawh mahmah Pasian thumanna ahi hi. Pasian thumang, Pasian thu banga nungta cih ciangin thu tampi om thei ding a, Pasian thu tawh kituak a nu leh pa, sia leh makaite thumanna zong kihel ding hi. Lai Siangtho sunga Khristiante nuntakzia ding a kigelh banga kalsuanna leh, Lai Siangtho sung a mihangsan paimasate leh Pasian in a teeltuam minam Israelte tangthu panin zong thumanna manphatna tampi muh theih leh sin theih om ding hi. Tuate laka khat, sehnel gam sunga Israel mite nuntakzia panin sin theih leh etteh theih ding pawlkhat om dingin lamen ka hih manin tuate kong luikhia hi.\nMeii leh meikhuam\nIsrael mite pen Izipt pan a paikhiat zawh uh kum nih khit ciang, sehnel gam sungah Pasian in meii (leh meipi) tawh a makaihna thu Gamlakvakna sungah kimu hi. Sehnel gam sungah Pasian in a mite a ompihna a lahkhiatna dingin meii zang zel hi. Gam 9:15-23 sunga kimu bangin, biakbuk (tabernacle) a kibawl khit uh ciangin tua mun pen meii in tuam a, nitak pan zingsang dong meikuang (fire) tawh kibangin biakbuk tungah om hi. Tua meii, a omna tung uh pan a paikhiat ciangin amau zong kalsuan khia uh a, meii a tat/kikhinloh ciangin amau zong giahphual satin tawlnga uh hi. Pasian in meii zangin Israel mite makaih hi. Khatvei leh meii pen biakbuk tungah ni tawmcik bek a om hun om a, khatvei leh zankhat bek omin, zingsang ciang kikhin a, Israelte in tua meii zui-in kalsuan uh hi. Sun ahi a, zan ahi zongin biakbuk tung panin meii a kilakkhiat hunhun pen amau zong a paikhiat hun ding uh hi pah hi.\nBuaihuai mahmah ding\nThumanna kici pen a nuam hi lo a, haksa mahmahin, ahi zongin manpha hi. Israel mite sehnel gam sung-a a nuntakzia uh panin zong kimu hi. Meii pai leh pailoh-ah amau zong a paikhiat ding leh paikhiatloh ding uh kinga ahih manin buaihuai mahmah ding hi. Mipi 20,00,000 kiim, sun in paikhia ding maw zan in paikhia ding, kha khat om ding maw, kum khat om ding? Bangmah a kithei lo a nuntakna uh pen baih ding hiam? A lup uh ciang zana paikhia thei dinga a kigin uh kul ding a, zing tho in nasep sawm leh uh zong kiginden kul ding hi. Huan bawl ding maw, tui bangzah tawi khol ding, naupangte vakmang kalin pai kul kha leh… ngaihsutna tampi tawh kiginkholh den kul ding hi.\nTua ci banga a nuam het lo ding Pasian makaihna tawh kalsuan uh a, thumanlohna hangin Pasian dan piakna in sehnel gamah kum sawmli sung bang a om uh hangin, tua mawhna hanga lametbei leh kuncip mai loin, Kanan gam a tun theihna ding un Pasian makaihna a zui kik diamdiamte suan le khakte Kanan gam tung uh hi.\nTuhun bang hi leh…\nTuhun in bel tua bang dana Pasian in a tuam vilvel a hong makaih ding bel uphuai lo hi. Ahi zongin tua hun lai in eite om hi leng phun bekbek tawh i hun i beisak kha diam? ‘Pasian thu hi, Pasian deihna hi’ cih thei napi in zong i phunphun diam? Pasian thu zui a, kiging den, ahih kei leh kiginloh lai a paikhiat vatvat pen cimtakin mun khatpeuh ah i tawlnga mai diam? Pasian thu leh makaihna sangin eima deihna liansak lua-in, i suan le khakte Kanan gam lut loin sehnel gamah i khang/minam i beisak nuamzaw mai diam? Makaite mawhsakin, nu leh pate demin, hong makaih dan uh leh a gamtat dan uh haihuai i sa diam?\nPawlpi kalsuanna khatpeuh ah, kalsuanna khatpeuh (a haihuai tawh a kibang phial zong), a nuam kei phial zong, Pasian deihdan makaihna ahih ding thupi a, kimakaihzia pen kimakaihna dinga Pasian in hong piak Lai Siangtho tawh a kituak hiam cih pen i ngaihsutden ding deihhuai hi. A nuam, a haksa lo bekbek deihna hangin pawlpi kalsuanna pen Pasian thu tawh a kituakloh hun bang om thei hi. Tua banah mipite mahmah zong, pawlpi kalsuanna pen Pasian thu tawh kituak napi ei deihna tawh a kibatloh manin kiphunphun thei hi. “Ka ngaihsutna pen Pasian thu tawh a kituak mah hiam? Ka pawlpi leh ka pawlpi mite, ka makaite ka muhdan zong a dik mah hiam?” cih pen ngaihsut ding thupi hi.\nThudik, thuman tawh thumang taka nuntak pen a gah om teitei a, limci hi. Tua mah bangin a hoih lo a gamtatna in zong gah nei a, limci lo hi. Israel mite in Pasian thu a manlohna uh hangin sehnel gam sungah kum sawmli vakvaiin, Izipt a piang Joshua leh Kaleb lo siah a sihkhit uh hangin, Pasian thu nial paisuak lo uh ahih manin a suan leh khakte uh Kanan gam tung veve uh hi. Thumang loin a siat gamtat nilohte suan le khakte pen beimang lel hi.\nMihing i hih manin khatvei leh khialin, mawhna-ah i kibual hun om hi. Ahi zongin, tua bang nuntakna pen ‘hoih lo hi, Pasian in deih lo hi,’ cih thei a, Pasian deihna a zong a, Amah a zuan mite pen leitunga ‘mi hamphate’ ahi uh hi. A gah pen amau tektek in zong a saan uh om ding a, a suan leh khakte in a saan zong om ding hi. Pawlpi sung khawngah zong, haksatna tampi thuak a, Pasian leh a pawlpi ading a gentheihna a thuak, a citak mahmahte pen Pasian in a gah a lohsak hun pen kimupah hi. Ahi zongin, thumanna pen thuakna leh supna tawh kigamla het lo hi!\nAhi zongin… Pilvanhuai\nPasian thu pen a thupipen leh a kisampen ahih manin gen leh pulak tampen hi a, kikhemna tamna pen zong ahi hi. Tuhun mah bangin, Jesu hun lai pekin zong upna paikhial leh Pasian thu tawh a kibang mahmah thu tampi om a, tuate lak panin pilvanhuai mahmah hi.\nMi pawlkhat in ‘… tua Pasian’ Kha Siangtho [no sunga om] na dahsak kei un’ (Eph 4:30) siksanin, amau utdan leh hoihsakdan, amau pumpi deihna leh kalsuanzia bek hoihsa-in, Pasian thu zul-ah Pasian minin na sem uh hi. Tua bang mite in thu a gen uh, ahih kei leh na khatpeuh a sep uh ciang mi a zawhnopna uh hangin Kha Siangtho dahsakloh ding thu lim gen mahmah thei uh hi. Tuate in thuzawh honpi khat nei-in, pawlpi khang mahmah leh mite in thugen siam a sak mahmahte khawng zong hi zawsop thei uh a, ahi zongin thudik leh Pasian thutak taktak hi lo thei hi (2 Pet 2:1-3).\nCihnopna-ah, Pasian thu pen thupi lua ahih manin kikhemna dingin zong zat baihpen, mi in zong um baihpen hi. Makaite thu man ding cih hangin Pasian thu tawh a kituak kei leh man ding cihna hi tuan lo hi. Mi pawlkhat in amau meetna ding hiam, gualzawhna ding hiam, thahatna ding hiamin makaite thu man ding hi, ci pongmawk thei uh a, tua hunah kha tuamtuam thu khawng zangin, ‘Kha Siangtho dahsak kei unla, ka gen bangin gamta-in, ka thu zui un’ zong ci thei uh hi. Tuate thu man pen Kha Siangtho lungdamsakna hi loin, dahsakna hizaw a, Lai Siangtho in, kha khempeuh um lo ding leh Pasian kiang pan hong pai taktak mah ahi hiam cih kantel (test) dingin hong hilh hi (1 John 4:1).\nKhristian nuntakna pen ukcipna gam Izipt pana a suakta Israelte nuntakna mah tawh kibang hi. A haksa mahmah Tuipi San kan khit ciangin zong gaal le sa bei loin, tui duh dangtakin haksatna tampi mah nawk toto-in Izipt gam a ngaih mahmah hun uh bang zong tam mahmah hi. Tua mah bangin Jesu sisan sungah mawhna tawh kisawp khit ciangin buaina, ze-etna, leh haksatna a bei pah ding hi zenzen lo hi. Khristian kici, mi piangthakte pen vantungmite mah banga siangtho leh paubanna om lo hi zenzen lo hi. Gal do ding, haksatna nawk ding, gimna thuak ding pianthak ma sangin tamzaw thei a, nidang a kiniamkhiat thei lote zong Jesu min hangin kiniamkhiat kul a, nidang a lauhnei lote zong Jesu hangin a gap lo leh a guallel a panhun om a, kha khempeuh sang lo dingin sittel a kisap hun leh nidang a thumang lote zong Jesu hangin thuman kisam hi. Tuate pen Pasian deihna ahih manin ama mite in sep/zuih ding hizaw hi.\nGam 9:23 sungah, “Topa’ thupiakna tawh amaute in giahphual sat uh a, Topa’ thupiakna mah tawh amaute dingkhia uh hi. Topa in Moses a thupiak bangin amaute in Topa thu mang uh hi” cih kimu a, thupi hi. Tung lam panin Pasian in Moses tungtawnin a thupiak zui diamdiam uh hi. Kamsang dang, mangmu thei tuamtuam, kamsang zuau thei tuamtuamte thu zui loin, a minam siatna ding, Pasian tawh a kizopna a siatlohna dingin Moses tungtawna thu omte mang uh hi. I pawlpi sungah zong, a ut peuh, a man peuh, a lawp vat khatpeuh, mu le mal nei meel lote thu peuh i zui kha hiam? Lai Siangtho, Pasian thu tawh a kituak leh kituakloh kantel lopi in Kha nasep, Kha Siangtho sawlna ciin i zuizui kha hiam? Kha Siangtho dahsak ding i lau luatna hangin Jesu pumpi (pawlpi) sung buaiin, Kha Siangtho taktak i dahsak kha zawsop hiam? Thumanlohna hangin a dahsak theih mah bangin, thumaan lo manna hangin zong Kha Siangtho dah thei veve hi. Lai Siangtho in Khris a kineikhem (Mat 24:5), kamsang kineihkhem (24:11; 2 Pet 2:1), mi’ inn a hawhsim khiankhianin thuhoih lo tawh mi a thuzawh sawm (2 Tim 3:6) om ding ahihna leh tuate thu zui/mang lo dingin hong hilhkhol khin hi.\nThumanna pen a nuam hi lo hi. Guallelhna tawh kibat hun om a, maizumna peuh tun thei zawsop hi. Ahi zongin, Khristian nuntakna pen kiniamkhiatna, hong makaih leh hong uk Pasian deihna banga nuntakna hizaw hi. Mihing lamah a haihuai hun om a, nuihsan, pampaih leh bawlsiatna thuak hun zong om thei hi. Ahi zongin tuate pen mihangsan pai masate leh Jesu mahmah in zong a thuak hi a, tuate tawh kipelh sawm a, bangmah seploh pen Khristiante nuntakzia ding hi lo hi. Bangbang i sem a, koikoi-ah i om zong, Pasian deihna kan a, Ama deihna banga thumang taka kalsuan ding pen a thupi pen ahi hi. Tua pen ‘nuntakna’ ahi hi. Sehnel gamah Isreal mite kiginkholhden a kisap mah bangin, a hun leh ni kihei lo, Jesu hong paikik Ni hunah Amah tawh a lungdamkhawm dingin Jesu in kigingden dingin hong vaikhak a (Mat 24:36ff), thumangte thaman pen vantunggam hi ding a, thumang lote ngah ding pen tawntung gimthuakna hi ding hi.\nPrevious: Communication na zatsiam hiam? ~ Khaibawi\nNext: Minam leh Gam a langpangte gimpiakna ~ Hau Za Cin